Tegur tidak tutup lampu, ibu dicederakan anak lelaki
Oleh MOHD SYALMIZI HAMID

14 September 2020, 5:46 pm
SEBERANG PERAI – Seorang wanita cedera selepas dilibas dan ditetak menggunakan sebilah pisau pemotong daging oleh anak lelakinya dalam kejadian di sebuah flat di Mak Mandin, Butterworth di sini hari ini.
Kejadian kira-kira pukul 8.15 pagi itu berlaku selepas penagih dadah berusia 42 tahun itu berang ditegur kerana tidak menutup lampu bilik.
Akibat kejadian itu, suri rumah berusia 67 tahun itu mengalami luka pada kepala dan lengan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku selepas mangsa menyuruh suspek menutup lampu apabila menyedari lampu bilik anaknya itu terbuka ketika dia mengemas rumah.
“Ketika menyambung mengemas, suspek tiba-tiba masuk ke dapur dan mengambil sebilah pisau pemotong daging dan melibas-libas ke arah ibunya sehingga terkena lengan mangsa selain menetak kepala ibunya,” katanya kepada pemberita hari ini.
Noorzainy berkata, suspek yang tinggal berdua dengan ibunya itu kemudiannya bertindak menghalau mangsa keluar dari rumah tersebut.

“Mangsa telah pergi berlindung di rumah jirannya sebelum ambulan tiba dan dia dibawa ke Hospital Seberang Jaya bagi mendapatkan rawatan.
“Suspek yang mempunyai tujuh rekod lampau termasuk lima rekod dadah itu kemudiannya ditahan polis di rumah tersebut dan dia juga didapati positif dadah jenis methamphetamine,” ujarnya.
Menurut Noorzainy, akibat kejadian itu, mangsa mengalami luka sepanjang 10 sentimeter (sm) pada kepala dan 8sm pada lengan.
Beliau berkata, kes tersebut disiasat mengikut Seksyen 324 Kanun Keseksaan. – K! ONLINE


Kertas siasatan budak perempuan pandu kereta dirujuk ke TPR
Oleh KOSMO!

14 September 2020, 5:12 pm
Oleh ASLIZA MUSA
IPOH – Kertas siasatan kes seorang budak perempuan memandu sebuah kenderaan yang rakaman videonya tular di media sosial Facebook ‘Sayang-sayang DSV’ telah dirujuk kepada Timbalan Pendakwa Raya (TPR).
Timbalan Ketua Polis Daerah Ipoh, Superintendan Mohamad Nordin Abdullah berkata, pihaknya telah melengkapkan kertas siasatan dan kini menunggu keputusan untuk tindakan selanjutnya.
“Pemandu kenderaan itu telah dikenal pasti dan kita mengambil keterangan remaja terbabit di rumahnya di sini minggu lalu.
“Kertas siasatan juga sudah dirujuk kepada TPR dan kini menunggu keputusan untuk tindakan selanjutnya,” katanya ketika dihubungi di sini hari ini.
Baru-baru ini, tular rakaman video berdurasi 33 saat memaparkan seorang budak perempuan memandu sebuah kenderaan di kawasan perumahan berhampiran Meru Hills di sini.

Menerusi rakaman berkenaan, budak perempuan tersebut didapati sedang memandu sebuah kenderaan di mana model dan nombor pendaftaran tidak pasti.
Video itu dipercayai dirakam pada tahun 2018 dan dimuat naik dalam laman sosial Facebook ‘Sayang-sayang DSV’ yang merupakan laman Facebook rasmi seorang usahawan kosmetik terkenal.
Susulan penularan video tersebut, polis daerah Ipoh mengesan pemandu berkenaan untuk siasatan mengikut Seksyen 39(5) dan Seksyen 26(1) Akta Pengangkutan Jalan (APJ) 1987. – K! ONLINE


Empat lori terbakar dipercayai angkara khianat
Oleh KOSMO!

14 September 2020, 6:36 pm
Oleh ASLIZA MUSA
IPOH – Empat buah lori dingin beku yang diparkir di sebuah kedai dua tingkat di Menglembu di sini yang terbakar awal pagi tadi dipercayai akibat perbuatan khianat.
Timbalan Ketua Polis Daerah Ipoh, Superintenden Mohamad Nordin Abdullah berkata, empat buah lori muatan satu tan itu terbakar dalam kejadian pada pukul 4 pagi.
Katanya, siasatan mendapati premis tersebut menjalankan perniagaan membekal dan menjual telur ayam sejak 23 tahun lalu.
“Rakaman percakapan ke atas pemilik premis berusia 49 tahun itu mendakwa tidak pernah membuat laporan polis berkenaan apa-apa ugutan ah long atau berhutang dengan sesiapa.
“Bagaimanapun, dia ada memaklumkan menerima amaran daripada kawannya, ‘awak jaga sikit, ada orang mahu bakar awak punya lori’,” katanya ketika dihubungi di sini hari ini.

Menurut Mohamad Nordin, lelaki itu tidak mengesyaki sesiapa dan tiada saksi bebas dalam kejadian kebakaran itu.
Katanya, kali terakhir lelaki terbabit melihat kesemua lori itu pada 4.30 petang semalam dan kenderaan berkenaan dalam keadaan baik dan berkunci.
“Lelaki itu memberitahu lokasi kejadian mempunyai kamera litar tertutup (CCTV) namun belum melihat rakaman berkenaan dan berjanji akan menyerahkannya kepada pihak polis untuk siasatan,” katanya.
Tambah beliau, laporan awal pihak bomba menyatakan empat buah lori itu terbakar 70 peratus di bahagian hadapan dan belakang dengan hipotesis awal adalah sengaja bakar.
“Anggaran kerugian sebanyak RM190,000 dan kes disiasat di bawah Seksyen 435 Kanun Keseksaan kerana melakukan perbuatan khianat,” katanya. – K! ONLINE


Masjid Kampung Laut dipindahkan ke tapak asal
Oleh KOSMO!

14 September 2020, 5:35 pm
Oleh ROSLIZA MOHAMED
KOTA BHARU – Masjid Kampung Laut dekat Nilam Puri di sini yang berusia lebih 400 tahun dan diisytiharkan sebagai masjid tertua di negeri ini akan dipindahkan ke lokasi asalnya di Kampung Laut dekat Tumpat.
Menteri Besar Kelantan, Datuk Ahmad Yakob berkata, kerja-kerja memindahkan masjid itu akan bermula esok dengan anggaran kos pemindahan sebanyak RM2 juta.
“Seramai 100 tenaga pekerja termasuk lapan pakar tukang kayu yang akan meleraikan struktur masjid berkenaan dengan mengambil kira aspek struktur dan komponen.
“Kerja pemindahan itu perlu diteliti supaya keadaan struktur asal berkeadaan baik untuk dicantumkan semula bila sampai di lokasinya di Kampung Laut nanti,” katanya.
Beliau berkata demikian kepada pemberita selepas solat hajat sempena Pemindahan Bersejarah Masjid Kampung Laut di Nilam Puri di sini hari ini.

Hadir sama Ketua Pegawai Eksekutif ECERDC, Baidzawi Che Mat.
Pemindahan itu melibatkan kerjasama kerajaan negeri, Majlis Pembangunan Wilayah Ekonomi Pantai Timur (ECERDC), Jabatan Warisan Negara, Arkib Negara Malaysia, Muzium Kelantan dengan jarak sejauh 22 kilometer dari Nilam Puri ke Kampung Laut.
Mengulas lanjut, Ahmad berkata, Masjid Kampung Laut merupakan sebuah warisan masjid yang tertua di negara ini yang masih digunakan sebagai tempat beribadat.
Katanya, masjid tersebut juga dibina tanpa menggunakan paku dan juga merupakan tarikan pelancongan di Kelantan.
“Kita jangkakan masjid itu akan dicantumkan dan siap sepenuhnya pada Januari 2022 dengan keluasan tapak empat hektar.
“Sebelum ini masjid itu dipindahkan dari Kampung Laut ke Nilam Puri berikutan banjir pada 1970 selama 50 tahun selepas tapak asal ditenggelami air akibat banjir pada 1926 dan 1966,” katanya.
Tambahnya, selain pemindahan masjid, ECERDC juga akan membangunkan dua kompleks komersil bersebelahan Masjid Kampung Laut iaitu Laman Warisan dan Laman Seni untuk menarik dan memenuhi keperluan pelancong di kawasan tersebut.
Katanya, pemindahan masjid asal itu kerana juga akan direkodkan oleh Kebudayaan Pertubuhan Bangsa-Bangsa Bersatu (UNESCO). – K! ONLINE


Warga emas hilang ditemui mati
Oleh KOSMO!

14 September 2020, 4:08 pm
Oleh ALICIA JOHNY KUEH
BAU – Seorang lelaki warga emas yang mempunyai masalah nyanyuk ditemui mati selepas lima hari hilang dari rumah sejak Rabu lalu di sini hari ini.
Menurut Pusat Gerakan Operasi (PGO) Jabatan Bomba dan Penyelamat Malaysia (JPBM) Sarawak, mangsa telah ditemukan oleh pasukan pencarian dalam operasi hari ketiga bersama bantuan orang kampung sekitar pukul 10 pagi.
“Jarak mangsa dijumpai ialah 600 meter radius dari rumah mangsa dan mangsa berada dalam keadaan tidak sedarkan diri,” katanya dalam satu kenyataan.
Mangsa yang dikenali sebagai Kuan Joon Ted, 77, telah dilaporkan hilang setelah gagal balik ke rumahnya di Jalan Selalang sejak Rabu lalu.
Walau bagaimanapun, anak mangsa hanya membuat laporan kehilangan mangsa pada hari Sabtu dan percaya bahawa mangsa telah hilang di Pekan Tondong di sini.

Menurut anak mangsa, ayahnya yang nyanyuk sering keluar rumah berjalan kaki di kawasan Selalang ke Tondong melalui laluan Pan Borneo dan akan balik ke rumah dengan sendirinya atau dihantar balik dengan bantuan orang yang dikenali. – K! ONLINE


DBKL benarkan operasi kedai makan, serbaneka hingga 2 pagi
14 September 2020, 4:16 pm
KUALA LUMPUR- Dewan Bandaraya Kuala Lumpur (DBKL) menarik semula kebenaran berkaitan waktu operasi perniagaan kedai makan dan serbaneka sehingga 12.00 tengah malam.
Dalam satu kenyataan, DBKL berkata, Dewan Bandaraya Kuala Lumpur (DBKL) ingin memaklumkan bahawa waktu operasi premis perniagaan kedai dan kedai serbaneka di Wilayah Persekutuan Kuala Lumpur dibenarkan beroperasi sehingga jam 2.00 pagi selaras dengan keputusan Mesyuarat Majlis Keselamatan Negara (MKN) bermula pada hari ini.
“Sehubungan dengan itu, Kenyataan Media DBKL bertarikh 12 September berkaitan waktu operasi untuk kedua-dua perniagaan tersebut kekal sehingga 12:00 tengah malam adalah terbatal.
“Justeru itu, DBKL memohon kerjasama semua pengendali premis perniagaan berkaitan untuk mematuhi waktu operasi perniagaan yang telah dibenarkan dan menasihati orang ramai supaya sentiasa mematuhi prosedur operasi standard dan mengamalkan kawalan kendiri, memakai pelitup separuh muka, menjaga kebersihan serta penjarakan fizikal ketika berada di tempat berkaitan,” katanya dalam satu kenyataan hari ini.
Terdahulu, DBKL mengekalkan waktu opperasi kedai makan dan serbaneka sehingga pukul 12 tengah malam meskipun MKN membenarkan operasi sehingga pukul 2 pagi sepanjang tempoh Perintah Kawalan Pergerakan Pemulihan. -K! ONLINE


Pantai Puteri boleh ‘lenyap’ dari peta Malaysia
Oleh KOSMO!

14 September 2020, 3:59 pm
Oleh RIZANIZAM ABDUL HAMID
MELAKA – Isu hakisan laut di Pantai Puteri yang semakin ketara sejak tujuh bulan lalu dilihat tidak mustahil boleh mengakibatkan pantai pelancongan tumpuan ribuan pelancong itu ‘lenyap’ dari peta Malaysia.
Itu kebimbangan disuarakan lebih 300 masyarakat nelayan dan peniaga di pantai peranginan sepanjang 2.1 kilometer yang selama ini menjadi lubuk rezeki buat mereka sejak puluhan tahun yang lalu.
Ketua Nelayan Pantai Kundor dan Pantai Rombang di Pantai Puteri, Azmi Leman, 52, berkata, hakisan laut pantai berkenaan bermula sejak Februari lalu, namun semakin serius pada Julai lalu.
“Selain fenomena air pasang besar yang menyebabkan hakisan, faktor lain seperti isu penambakan laut dan kapal-kapal besar yang berlabuh di tengah pantai ini turut memberi kesan kepada pendapatan kami.
“Kalau dulu kami boleh dapat hasil tangkapan sehingga RM200 hingga RM300 sehari, sejak kebelakangan ini hendak dapat hasil jualan RM50 pun susah,” katanya kepada pemberita di sini tadi.

Tambahnya, mereka juga pernah pulang hampa kerana langsung tiada hasil tangkapan kesan daripada penambakan laut dan kapal berlabuh yang merosakkan kawasan hidupan laut.
Kesan sama dirasai peniaga makanan di pesisiran pantai terletak kira-kira 17 kilometer daripada pusat bandar itu sekaligus menjadi pantai pelancongan terdekat dengan pusat bandar Melaka.
Peniaga, Nur Hidayah Ab Latif, 31, berkata, pendapatannya turut terjejas sehingga 50 peratus apabila pantai berkenaan semakin kurang dikunjungi pelancong akibat hakisan tebing yang menumbangkan banyak pokok Rhu di situ.
“Sejak berniaga di sini dua tahun lalu, setiap hujung minggu kutipan jualan boleh cecah sehingga RM600 sehari tetapi merosot kepada hanya RM250 sejak beberapa bulan lalu.
“Pelancong dari luar memberi alasan takut untuk berkhemah di sini seperti dahulu kerana bimbang ditimpa pokok Rhu yang tumbang,” ujarnya. -K! ONLINE


Selepas Hammock, Lubuk Yu dibangunkan Taman Orkid
Oleh KOSMO!

14 September 2020, 3:37 pm
ABDUL RASHID ABDUL RAHMAN
MARAN – Kawasan Rekreasi Taman Ekorimba Lubuk Yu yang terkenal dengan aktiviti berehat dalam buaian atau ‘hammock’ akan menerima tarikan baharu apabila bakal dibangunkan dengan projek Taman Orkid.
Pegawai Daerah Maran, Sharuddin Jali berkata, tarikan baharu pelbagai jenis orkid itu akan menggunakan sebahagian daripada peruntukan RM500,000 bagi menaiktaraf kawasan tersebut.
“Pejabat Daerah Maran telah berkolaborasi dengan Jabatan Perhutanan Pahang yang bertanggungjawab melaksanakan projek dicadangkan itu yang dijangka menjadi kenyataan dalam Hammook Fest 2021.
“Bagaimanapun setiap projek di kawasan Taman Ekorimba Lubuk Yu ini tetap mengutamakan penjagaan alam semula jadi tanpa menjejaskan flora dan fauna,”katanya pada majlis penutup Hammook Fest 2020 kali keenam  di Taman Ekorimba Lubuk Yu di sini semalam.
Menurut Sharuddin, selain membangunkan Taman Orkid, peruntukan itu juga akan digunakan bagi meningkatkan kemudahan tapak perkhemahan dan pembinaan dewan serbaguna untuk kemudahan pengunjung. -K! ONLINE


Rupiah Ketua Polis Daerah wanita pertama di Johor
Oleh KOSMO!

14 September 2020, 4:03 pm
Oleh KHAIRUL MOHD. ALI
JOHOR BAHRU – Ibu Pejabat Polis Kontinjen Johor melakar sejarah baharu hari ini apabila buat pertama kalinya jawatan Ketua Polis Daerah disandang seorang wanita, Asisten Komisioner Rupiah Abd. Wahid.
Rupiah, 57, menjawat jawatan berkenaan secara rasmi bermula hari ini apabila penyandangnya, Asisten Komisioner Mohd. Taib Ahmad bersara wajib bermula 17 September ini.
Majlis Serah Terima Tugas Ketua Polis Daerah Johor Bahru Utara yang diadakan di Ibu Pejabat Polis Daerah Johor Bahru Utara itu turut dihadiri Ketua Polis Johor, Datuk Ayob Khan Mydin Pitchay.
Ayob Khan berkata, pihaknya yakin Rupiah mampu menggalas tanggungjawab tersebut dengan baik berbekalkan pengalaman dimiliki.
“Kalau kita tengok kebanyakan pengarah-pengarah agensi perisikan seperti CIA (Agensi Perisikan Pusat Amerika Syarikat), kebanyakannya adalah perempuan.

“Jadi, kelebihan perempuan ini adalah mereka seorang yang teliti,” katanya kepada pemberita selepas majlis berkenaan.
Sementara itu, Rupiah pula berkata, pihaknya akan menjalankan tugas bagi memastikan kesejahteraan rakyat khususnya di Johor Bahru terjamin.
“Dalam masa sama, saya akan patuh dan setia kepada Ketua Polis Johor dan mengikut setiap arahan yang diberikan,” katanya yang telah berkhidmat sebagai anggota polis sejak 1981.
Jawatan terakhirnya sebelum menjawat jawatan sebagai Ketua Polis Daerah Johor Bahru Utara itu adalah sebagai Juruiring Permaisuri Johor, Raja Zarith Sofiah Sultan Idris Shah.-K! ONLINE


746 dikompaun, 17 direman
14 September 2020, 4:18 pm
KUALA LUMPUR- Seramai 763 individu ditahan atas kesalahan ingkar arahan Perintah Kawalan Pergerakan (PKP).
Menteri Pertahanan, Datuk Seri Ismail Sabri Yaakob berkata, daripada jumlah itu, seramai 746 individu telah dikompaun manakala 17 individu direman.
“Antara kesalahan ingkar arahan PKP termasuk aktiviti dalam pu atau kelab malam (608), gagal menyediakan peralatan atau catitan keluar masuk (6), penjarakan fizikal (63), tidak memakai pelitup muka (22), parti persendirian (27), premis beroperasi lebih masa (1), premis beroperasi tanpa lesen (1), perjudian sabung ayam (10), disyaki terlibat dalam aktiviti perjudian (12), ingkar perintah PKPD (12), dan lain-lain aktiviti (1),” katanya dalam satu kenyataan hari ini.
Bagi Operasi Benteng, pasukan keselamatan semalam telah berjaya melakukan tangkapan yang melibatkan 71 PATI, tiga tekong dan satu penyeludup. Daripada jumlah itu, di Padang Mulud, Bandar Penawar, Johor, pasukan ATM telah berjaya menahan 10 PATI kerana tiada dokumen pengenalan diri yang sah. Sebanyak 79 Sekatan Jalan Raya (SJR) Operasi Benteng dilaksanakan semalam yang melibatkan PDRM (57 SJR), AKSEM (10SJR), dan ATM (12 SJR).
Tambah beliau, sejak 24 Julai sehingga semalam, seramai 28,508 individu telah pulang ke tanah air melalui pintu masuk sempadan antarabangsa dan telah ditempatkan di 73 Hotel dan lapan premis lain.
“Pegawai penguatkuasa KPDNEHP juga telah melakukan 1,649 pemeriksaan khas Pematuhan SOP PKPP dan mendapati 1,640 premis mematuhi operasi prosedur standard (SOP) yang ditetapkan manakala sembilan premis diberi nasihat kerana tidak patuh SOP.

“Dalam tempoh PKPP ini, Kerajaan ingin menggesa pengusaha dan orang ramai supaya sentiasa mengamalkan kawalan kendiri termasuk penjarakan sosial dan kebersihan diri terutamanya dalam aktiviti jual beli barangan keperluan harian,” ujar beliau. -K! ONLINE


Kerbau Syukur sah dijangkiti hawar berdarah
Oleh MOHD AZLI ADLAN

14 September 2020, 4:10 pm
KUALA TERENGGANU – Kematian 36 ekor kerbau peliharaan bapa Muhammad Syukur Khamis, 15, yang dikenali sebagai Mowgli Malaysia disahkan dijangkiti penyakit Heamoragic Septicaemia atau hawar berdarah.
Pengarah Jabatan Perkhidmatan Veterinar Terengganu, Dr. Mohd. Termizi Ghazali berkata, penyakit hawar berdarah telah menyerang haiwan ternakan seperti kerbau dan lembu di sekitar daerah ini dan Marang sejak Ogos lalu.
“Penyakit hawar berdarah dikesan mula menyerang haiwan ternakan di Kampung Tumang Jerong, Marang sejak 9 Ogos lalu.
“Setakat ini, 22 kerbau dan 15 lembu telah disahkan mati akibat penyakit itu sehingga 28 Ogos lalu sebelum dapat dikawal sementara pada hujung bulan lalu,” katanya kepada Kosmo! di sini hari ini.
Mohd. Termizi berkata, penyakit hawar berdarah itu dikesan kembali menular semula membunuh kerbau peliharaan bapa Muhammad Syukur, Khamis Jusoh, 64, baru-baru ini.
Beliau berkata, setakat ini, pihaknya telah melakukan suntikan vaksin terhadap 675 lembu dan 58 kerbau milik 106 penternak di 12 kampung di kedua-dua daerah terbabit. – K! ONLINE


Kadar kesalahan pengguna di lebuh raya menurun
Oleh KOSMO!

14 September 2020, 3:54 pm
Oleh ASLIZA MUSA
IPOH – Kadar kesalahan pengguna di lebuh raya menurun sehingga 97 peratus sepanjang tempoh Perintah Kawalan Pergerakan (PKP) dilaksanakan sejak Mac lalu.
Ketua Pengarah Jabatan Pengangkutan Jalan (JPJ), Datuk Seri Shaharuddin Khalid berkata, jumlah yang direkodkan sehingga Ogos lalu itu menunjukkan perbezaan sebanyak 1,068 kesalahan berbanding tahun lalu dengan 2,164 kesalahan.
Katanya, lima kesalahan utama merekodkan penurunan tertinggi iaitu lebih muatan, muatan berbahaya, memandu di lorong kecemasan, menggunakan telefon bimbit dan tidak pakai tali pinggang keselamatan.
“Kesalahan lebih muatan mencatatkan penurunan tertinggi sebanyak 171 peratus iaitu 987 kesalahan tahun lalu kepada 364 kesalahan tahun ini diikuti memandu di lorong kecemasan dan muatan bahaya masing-masing dengan 339 dan 263 kesalahan.
“Berdasarkan statistik tersebut, terdapat dua faktor menyebabkan penurunan kesalahan pengguna di lebuh raya iaitu pelaksanaan PKP dan keberkesanan pencegahan menerusi rondaan yang dijalankan,” katanya.

Beliau berkata demikian dalam sidang akhbar selepas merasmikan Pusat Kawalan Penguatkuasa Lebuhraya (Unit Penguatkuasa Lebuh Raya-UPLR) di Plaza Tol (Lama) Jelapang, Lebuh Raya Utara-Selatan arah selatan di sini hari ini.
Terdahulu, PLUS Malaysia Bhd (PLUS) dan JPJ menandatangani memorandum persefahaman (MoU) bagi menjalankan inisiatif dan memperkukuh kerjasama strategik melibatkan operasi dan pelaksanaan penguatkuasaan dalam meningkatkan aspek keselamatan di lebuh raya. -K! ONLINE


Unit elit banteras jenayah alam sekitar ditubuhkan
Oleh KOSMO!

14 September 2020, 3:34 pm
Oleh MOHD. HUSNI MOHD. NOOR
PUTRAJAYA – Kementerian Sumber Air dan Alam Sekitar (KASA) dengan kerjasama Kementerian Dalam Negeri (KDN) menubuhkan pasukan tugas khas elit dikenali Unit Cegah Jenayah Alam Sekitar (UCJAS) bagi membanteras isu dan jenayah berkaitan alam sekitar di negara ini.
Menterinya, Datuk Seri Tuan Man Tuan Ibrahim berkata, unit berkenaan dijangka akan dapat beroperasi pada awal Oktober ini.
“Kementerian memandang serius berhubung kejadian pencemaran yang semakin berleluasa di Malaysia dan ia perlu ditangani secara holistik dan proaktif.
“Justeru, unit berkenaan ditubuhkan hasil kerjasama unit penguat kuasa Jabatan Alam Sekitar (JAS), Suruhanjaya Perkhidmatan Air Negara (SPAN), Jabatan Biokeselamatan dan Polis Diraja Malaysia (PDRM),” katanya pada sidang akhbar di sini hari ini. -K! ONLINE


Penduduk Orang Asli Pos Gob terputus hubungan
Oleh KOSMO!

14 September 2020, 4:14 pm
Oleh AIMUNI TUAN LAH
GUA MUSANG – Kira-kira 500 penduduk Orang Asli di Pos Gob di sini terputus hubungan luar selepas berlaku kejadian banjir lumpur kelmarin.
Hujan lebat di kawasan itu turut menyebabkan kawasan penempatan dan tanaman rosak selain tiga buah jambatan runtuh.
Penghulu Pos Gob, Uda Alang, berkata, kejadian pada pukul 1 pagi itu menyebabkan semua penduduk kampung terpaksa menyelamatkan diri dengan mendaki bukit berhampiran.
Katanya, sehingga hari ini, terdapat penduduk belum pulang ke rumah kerana takut dengan kejadian itu.
“Bagaimanapun, kami bersyukur apabila tiada kemalangan jiwa dilaporkan berlaku walaupun penduduk masih terkejut dengan kejadian terbabit.

“Terus terang, kami amat takut dan ini merupakan kejadian paling banjir lumpur terburuk yang melanda Pos Gob,” katanya kepada Kosmo! di sini tadi.
Seorang penduduk Orang Asli, Ali Gemuk, 47, pula berkata, dia terkejut apabila melihat paras air sungai yang naik mendadak.
Katanya, penduduk kampung juga mengalami kerugian teruk apabila berlaku kemusnahan tanaman termasuk pokok pisang dan pokok ubi kayu sebagai makanan harian mereka.
Sementara itu, Ahli Dewan Undangan Negeri (ADUN) Nenggiri, Ab. Aziz Yusoff ketika dihubungi berkata, pihaknya telah menerima maklumat daripada Orang Asli yang terlibat.
Katanya, ketika ini penduduk masih tidak dapat keluar ke bandar dan pihaknya akan menghulurkan bantuan makanan segera dalam masa terdekat ini. – K! ONLINE


Selesai tuntutan milik ladang peneroka Kesedar
Oleh KOSMO!

14 September 2020, 2:19 pm
Oleh AIMUNI TUAN LAH
GUA MUSANG – Kementerian Pembangunan Luar Bandar (KPLB) diminta segera campur tangan segera menyelesaikan masalah tuntutan ladang sebahagian 2,228 peneroka di sembilan Rancangan Kemajuan Tanah (RKT) Lembaga Kemajuan Kelantan Selatan (Kesedar).
Ahli Dewan Undangan Negeri (ADUN) Paloh, Amran Arifin berkata, sejak kebelakangan ini berlaku kemelut hubungan antara peneroka dan pihak pengurusan Kesedar.
Katanya, hubungan antara pihak peneroka dan pengurusan Kesedar sudah tidak harmoni apabila tuntutan milik ladang itu masih tidak dapat diselesaikan.
“Tuntutan milik ladang itu dilihat semakin panas apabila berlaku pertengkaran.
“Semalam, 10 peneroka berkumpul di Depan Astaka Paloh 2 untuk menemui saya dan menyatakan desakan dan mengeluarkan kata-kata tidak sedap didengar hingga suasana menjadi panas sebelum saya meredakan keadaan,” katanya kepada Kosmo! di sini tadi.

Katanya, pihaknya memahami keadaan mendesak peneroka membuat tuntutan itu kerana wang sara hidup RM1,000 sudah tidak mencukupi untuk perbelanjaan mereka.
“Tuntutan milik ladang itu yang ditanam semula pada tahun 2010 sudah mengeluarkan hasil dan mampu untuk menampung belanja mereka.
“Kita berharap KPLB segera campur tangan bagi meredakan masalah yang timbul melibatkan para peneroka,” ujarnya. -K! ONLINE


PKR cabar Muhyiddin buktikan status PN
14 September 2020, 2:29 pm
KUALA LUMPUR- Parti Keadilan Rakyat (PKR) mencabar Perdana Menteri, Tan Sri Muhyiddin Yassin berhubung status pendaftaran Perikatan Nasional (PN).
Ketua Penerangan, Datuk Seri Shamsul Iskandar Mohd. Akin berkata, ia susulan kenyataan Naib Ketua Angkatan Muda KEADILAN Malaysia, Syed Badlishah Syed Osman berhubung ketiadaan maklumat pendaftaran Perikatan Nasional dalam rekod di laman web Jabatan Pendaftaran Pertubuhan Malaysia (ROS).
“Sehubungan itu, saya mencabar Muhyiddin untuk menunjukkan bukti kelulusan pendaftaran Perikatan Nasional yang dikeluarkan secara rasmi oleh ROS kepada umum.
“Seandainya Perikatan Nasional masih belum didaftarkan secara rasmi, saya mendesak agar pihak Suruhanjaya Pilihan Raya (SPR) mengambil tindakan serta merta dengan membatalkan pencalonan semua calon-calon yang bertanding di bawah tiket PN,” katanya dalam satu kenyataan hari ini.
Ujarnya, sekiranya calon-calon yang mewakili sebuah pertubuhan haram dibenarkan untuk bertanding, ia akan menjadi penghinaan kepada sistem demokrasi berparlimen di Malaysia dan juga buat rakyat khususnya warga Sabah.
“Pilihan raya adalah platform penting buat rakyat untuk menggunakan hak mereka sebagai warganegara.

“Mereka berhak untuk memilih calon dari parti yang sah di sisi undang-undang untuk menjadi wakil seterusnya membentuk kerajaan negeri,” ujarnya.  -K! ONLINE


Pas akan lancar jentera PRN Sabah malam esok
Oleh KOSMO!

14 September 2020, 3:12 pm
Oleh MOHD. HUSNI MOHD. NOOR
PUTRAJAYA – Biarpun tidak meletakkan calon bagi Pilihan Raya Negeri (PRN) Sabah namun, Pas tetap menggerakkan jenteranya bagi membantu calon Perikatan Nasional (PN) dan calon lain dalam komponen PN.
Timbalan Presidennya, Datuk Seri Tuan Man Tuan Ibrahim berkata, beliau akan ke Sabah petang esok bagi melancarkan jentera PAS bagi PRN berkenaan.
Katanya, jentera berkenaan akan memastikan setiap kerusi ditandingi PN dan rakan parti komponen PN dapat dimenangi.
“Ini adalah komitmen Pas, walau tidak bertanding tapi kami tetap lancar jentera untuk memastikan kita menang,” katanya pada sidang akhbar di sini hari ini.
Ditanya berhubung soal pertembungan kerusi membabitkan calon-calon PN, Barisan Nasional dan Parti Bersatu Sabah (PBS) bagi PRN kali ini, Tuan Ibrahim berkata, Pas menyerahkan isu berkenaan kepada kebijaksanaan semua parti yang bertanding memandangkan penamaan calon sudah dibuat.

“Saya difahamkan masing-masing ada pertemuan dan perbincangan setiap hari antara pemimpin parti berkenaan bagi membincangkan isu berbangkit. Saya yakin mereka boleh selesaikan, insya-Allah,” katanya. – K! ONLINE


Arab Saudi mungkin benar ibadat umrah
Oleh KOSMO!

14 September 2020, 3:20 pm
RIYADH – Arab Saudi akan membatalkan sebahagian daripada penggantungan penerbangan antarabangsanya mulai hari ini, kata Kementerian Dalam Negeri, enam bulan selepas Riyadh menguatkuasakan larangan perjalanan berikutan pandemik Covid-19.
Warga Teluk dan rakyat asing yang memiliki permit pemastautin atau visa akan dibenarkan masuk ke Arab Saudi bemula esok selagi mereka tidak dijangkiti virus Covid-19, kata kementerian sama.
Golongan yang berada dalam ‘kagetori istimewa’ termasuk kakitangan dan tentera Arab Saudi, pekerja kedutaan, pelajar dan mereka yang memerlukan rawatan perubatan juga akan dibenarkan memasuki dan meninggalkan negara itu mulai esok.
Menurut kementerian sama, Arab Saudi juga akan mengumumkan kemudian berhubung pelan membenarkan ibadat umrah secara beransur-ansur.
Riyadh membekukan ibadat umrah pada Mac lalu berikutan bimbang virus Covid-19 akan menular ke kota paling suci umat Islam. – K! ONLINE


763 ingkar PKPP, 608 babitkan aktiviti kelab malam
Oleh NOR IDAYU BOSRO

14 September 2020, 3:28 pm
PUTRAJAYA – Aktiviti dalam kelab malam merekodkan tangkapan paling tinggi dalam tempoh 96 hari Perintah Kawalan Pergerakan Pemulihan (PKPP) selepas mencatatkan 608 tangkapan semalam.
Menteri Kanan (Keselamatan), Datuk Seri Ismail Sabri Yaakob berkata, jumlah tangkapan itu adalah sebahagian daripada 763 individu yang ditahan semalam atas kesalahan ingkar PKPP menerusi task force Operasi Pematuhan yang diketuai Polis Diraja Malaysia.
Beliau berkata, daripada keseluruhan individu yang ditahan, 746 daripadanya dikompaun manakala 17 individu lagi direman.
“Antara kesalahan lain termasuk aktiviti dengan melibatkan kehadiran orang ramai yang menyukarkan penjarakan fizikal (63), private party (27), tidak memakai pelitup muka (22), disyaki terlibat aktiviti (12), perjudian sabung ayam (10) dan ingkar Perintah Kawalan Pergerakan Diperketatkan (12).
“Turut ditahan adalah kesalahan gagal menyediakan peralatan serta catitan keluar masuk (enam) selain masing-masing satu tangkapan membabitkan premis beroperasi lebih masa, premis beroperasi tanpa lesen dan lain-lain aktiviti,” katanya dalam kenyataan akhbar di sini hari ini. -K! ONLINE


Cadang guna kuarters guru tidak dihuni sebagai PPS
Oleh KOSMO!

14 September 2020, 3:32 pm
Oleh WAT KAMAL ABAS
BAGAN SERAI – Kerajaan disarankan membenarkan penggunaan kuarters-kuarters guru yang tidak dihuni dijadikan sebagai pusat pemindahan sementara (PPS) untuk orang ramai terlibat dalam masalah banjir.
Pengerusi Jawatankuasa Pendidikan, Pembangunan Modal Insan, Pertubuhan Bukan Kerajaan (NGO) dan Masyarakat Sivil Perak, Razman Zakaria berkata, cadangan tersebut dikemukakan bagi mengelakkan pembelajaran murid terganggu apabila bilik darjah dijadikan sebagai PPS ketika banjir melanda.
“Penggunaan bilik darjah sebagai PPS ketika musim banjir boleh dielakkan sekiranya Kementerian Pendidikan Malaysia (KPM) membenarkan penggunaan kuarters guru yang tidak dihuni untuk menempatkan mangsa banjir.
“Sebanyak 183 unit kuarters guru di Bagan Serai ketika ini tidak dihuni dan boleh digunakan sebagai PPS buat sementara waktu. Ini boleh mengelakkan proses pembelajaran murid di dalam bilik darjah terganggu,” katanya kepada pemberita selepas menyampaikan Tabung Bencana Daerah kepada mangsa banjir di PPS Sekolah Kebangsaan Parit Haji Aman di sini hari ini.
Tambah Razman, pihak kerajaan juga boleh membangunkan sebuah dewan di sekolah-sekolah yang telah digazetkan sebagai PPS yang boleh digunakan untuk pelbagai fungsi termasuk menempatkan mangsa banjir. -K! ONLINE


Pesakit tidak berjangkit banyak mohon tabung bantuan perubatan
Oleh MOHD YUNUS YAKKUB

14 September 2020, 2:13 pm
SHAH ALAM – Kementerian Kesihatan mendapati pesakit paling banyak membuat permohonan tabung bantuan perubatan adalah terdiri daripada penghidap penyakit tidak berjangkit.
Timbalan Ketua Pengarah Kesihatan (Perubatan), Datuk Dr. Rohaizat Yon berkata, mereka memohon bantuan bagi pembelian ubat, peralatan, rawatan, susu khas dan lampin pakai buang.
Menurutnya, kebanyakkan mereka terdiri daripada golongan burang berkemampuan.
“Pesakit yang ramai buat pemohonan merupakan penghidap penyakit tidak berjangkit contohnya darah tinggi, kencing manis, jantung, buah pinggang dan strok yang memerlukan kerusi roda.
“Justeru, kita sentiasa mengalu-alukan bantuan seperti dilakukan Lembaga Zakat Selangor (LZS) dalam membantu pesakit daripada golongan kurang berkemampuan yang amat memerlukan,” katanya kepada pemberita selepas Majlis Penyerahan Sumbangan Dana Tabung Kebajikan Pesakit Hospital Lembaga Zakat Selangor di sini hari ini.
Terdahulu, LZS memberi sumbangan sebanyak RM1.77 juta kepada 17 buah hospital di Selangor dan Kuala Lumpur yang disampaikan Timbalan Pengerusi LZS, Datuk Dr. Aziuddin Ahmad kepada pihak hospital.

Hospital Kuala Lumpur merupakan penerima tertinggi sumbangan zakat sebanyak RM300,000 diikuti dengan Pusat Perubatan Universiti Malaya dan Hospital Canselor Tuanku Muhriz UKM masing-masing menerima sumbangan zakat sebanyak RM200,000.
Sementara itu, Ketua Pegawai Eksekutif LZS, Saipolyazan M. Yusop menegaskan, bantuan perubatan adalah antara jenis bantuan yang tertinggi dan utama yang telah disalurkan pihaknya.
“Setakat Ogos ini, bantuan perubatan kepada asnaf fakir, miskin, muallaf dan gharimin
adalah berjumlah RM81.4 juta merangkumi RM62.7 juta untuk bantuan rawatan dialisis yang disalurkan kepada 2,498 orang pesakit.
“Di samping itu, sejumlah RM18.7 juta untuk bantuan perubatan yang disalurkan kepada 3,162 orang pesakit,” katanya. -K!ONLINE


Najib, UMNO tuntut wang RM114 juta yang disita
Oleh NUZULSHAM SHAMSUDDIN

14 September 2020, 2:23 pm
KUALA LUMPUR – Bekas Perdana Menteri Datuk Seri Najib Tun Razak dan UMNO menuntut RM114 juta yang disita dari Obyu Holdings Sdn. Bhd. yang didakwa dengan skandal penyelewengan dana 1Malaysia Development Berhad (1MDB).
Bagaimanapun Hakim Mahkamah Tinggi Datuk Muhammad Jamil Husin menetapkan tarikh 25 November depan bagi pendengaran tuntutan tersebut.
Tarikh itu ditetapkan selepas peguam Fazreen Hazrina Rahim yang mewakili Najib dan UMNO selaku pihak ketiga, memohon kes didengar secara berasingan tanpa menunggu proses pemeriksaan barang kemas selesai.
“Pemohonan Najib dan UMNO boleh didengar secara berasingan dengan tiada prejudis pada pemohon (pendakwaan), dan mahkamah hanya akan mengembalikan harta yang disita kepada pihak ketiga jika mahkamah berpuas hati dengan lima perkara seperti yang dinyatakan dalam seksyen Seksyen 61(4),” kata Muhammad Jamil.
Seksyen 61(4) ialah Akta Pencegahan, Pengubahan Wang Haram, Pencegahan Pembiayaan, Keganasan dan Hasil Daripada Aktiviti Haram (AMLATFPUAA) 2001.
Terdahulu, Timbalan Pendakwa Raya Faten Hadni Khairuddin membantah permohonan peguam tersebut kerana tuntutan berada dalam notis pelucutan hak yang sama.

Namun Fazreen Hazrina memaklumkan bahawa permohonan pendengaran secara berasingan itu dibuat atas alasan supaya tidak timbul sebarang prejudis pada anak guamnya.
Dalam notis usul difailkan terhadap Obyu Holdings, kerajaan antaranya menyita 11,991 unit barang kemas, 401 utas jam tangan dan 16 unit aksesori jam tangan, 234 unit cermin mata dan 306 beg tangan serta wang tunai RM114,164,393.44 dalam pelbagai denominasi.
Permohonan lucut hak itu difailkan pendakwaan selaku pemohon terhadap Obyu Holdings yang dinamakan sebagai responden mengikut Akta Pencegahan Pengubahan Wang Haram dan Pencegahan Pembiayaan Keganasan 2001.  -K!ONLINE


Suami isteri rayu bantu kos pembedahan anak
Oleh KOSMO!

14 September 2020, 3:22 pm
Oleh ROHANA MOHD. NAWI
TUMPAT – Pasangan suami isteri memerlukan lebih RM100,000 untuk membiayai kos pembedahan menukar hati anak bongsunya yang kini menghidap bengkak hati dan tulang reput.
Nur amanda Qaireen Mat Kholt, yang berusia setahun lima bulan hanya mampu bergerak sambil berbaring selepas menjalani pembedahan membuang hempedu di Hospital Raja Perempuan Zainab II pada Jun tahun lalu.
Ibunya, Suzilawati Fauzi, 38, berkata, Nur Amanda kini terpaksa minum susu dengan menggunakan wayar menerusi hidung.
Katanya, dia terpaksa berhenti daripada bekerja kilang di Kuala Lumpur kerana tidak sanggup melihat keadaan anaknya yang dijaga suaminya, Mat kholt Inoi, 50, sering merengek sehingga badannya menjadi lemah
“Setiap bulan saya memerlukan perbelanjaan RM500 sebulan untuk membeli susu, lampin pakai buang dan saluran untuk memasukkan susu.

“Saya kini kehabisan wang dan terpaksa berhutang dengan ahli keluarga saya untuk membeli susu dan keperluan lain,” katanya ketika ditemui Kosmo! di sini semalam.
Katanya, keadaan kewangan keluarganya semakin sempit selepas dia berhenti bekerja sehingga mereka terpaksa menumpang di rumah ibunya di Kampung Bendang Pok Yong di sini selain hanya bergantung kepada pendapatan suami sebagai pengawal keselamatan sebanyak RM1,500 sebulan.
Menurut Suzilawati, sehingga hari ini, anaknya itu tidak menerima sebarang bantuan meskpun sudah banyak rayuan bantuan dipohon.
Orang ramai yang ingin menyalurkan sumbangan boleh menghubungi Suzilawati menerusi talian 017-9274404. -K! ONLINE


Lima individu diburu berkait kes bunuh
Oleh EDDY AQMAL MOHAMED HAMIDI

14 September 2020, 2:53 pm
KAJANG – Lima individu diburu polis bagi membantu siasatan berhubung kematian seorang lelaki yang disyaki akibat dipukul Ogos lalu.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima satu laporan pada 14 Ogos lalu daripada seorang wanita memaklumkan tentang teman lelakinya dipukul sehingga mengakibatkan kematian oleh sekumpulan lelaki.
“Wanita berkenaan mendakwa, teman lelakinya yang berusia 26 tahun telah dipukul sewaktu berada di Pangsapuri Jade Hill di sini dan disahkan meninggal dunia dengan kecederaan di seluruh badan di Hospital Kajang.
“Pemeriksaan lanjut mendapati kecederaan ditubuh mangsa disyaki diakibatkan oleh objek tumpul,” katanya dalam satu kenyataan di sini hari ini.
Menurut Mohd. Zaid, susulan maklumat yang diterima, Bahagian Siasatan Jenayah Ibu Pejabat Polis Daerah (IPD) Kajang mengesan lima individu bagi membantu siasatan kes.
“Mereka yang dicari bagi membantu siasatan kes adalah N. Vesnu atau dipanggil Visnu yang alamat terakhirnya di No. 32 Jalan Muhibah, Sg Chuah, Selangor; V.Sugumaran atau Sugu dengan alamat terakhir di No. 3 Jalan Cendana 3, Taman Cendana, Sg Chua, Kajang.

“Turut dicari adalah S.Tinakaran alamat terakhir di No. 27 Jalan 6, Taman Asa Jaya Kajang, Kajang; I.K.Guganesan atau Boy alamat terakhir di No. 111 Gelang 7, Bandar Putri, Klang dan R.Navukarasan atau Kartik alamat terakhir di No. 40 Jalan 2, Taman Semarak, Kajang,” jelas beliau.
Tambah Mohd. Zaid, orang ramai yang mempunyai maklumat berhubung kejadian ini atau individu yang dicari, boleh menyalurkannya ke mana-mana balai berdekatan atau berhubung terus dengan pegawai penyiasat kes iaitu Asisten Superintendan Vekram Sinnaiah di talian 019 4737108.
“Siasatan kes dilakukan di bawah Seksyen 302 Kanun Keseksaan kerana membunuh,” tegas beliau. -K! ONLINE


Hawar berdarah tiada risiko jangkiti manusia
Oleh NUR HUDA MUSA

15 September 2020, 8:54 pm
KUALA LUMPUR – Orang ramai dinasihatkan untuk tidak panik berikutan tiada risiko penyakit Hawar Berdarah (Haemorrhagic Septicaemia) atau HS boleh menjangkiti manusia.
Jabatan Perkhidmatan Veterinar (JPV) dalam satu kenyataan berkata, penyakit itu biasanya menyerang ternakan lembu atau kerbau dan boleh menyebabkan kematian dalam jangka masa 8 hingga 24 jam selepas dijangkiti.
“Penyakit itu merupakan penyakit akut pasteurellosis yang disebabkan oleh bakteria Pasteurella Multocida (p. multocida) Carter’s Type B.
“Ia kerap menyerang ternakan pada musim hujan. Bagaimanapun, penyakit HS adalah penyakit bukan zoonotik dan ia tidak menjangkiti manusia,” katanya di sini hari ini.
Selain itu, JPV turut memaklumkan bahawa penyakit disyaki HS telah dikesan menjangkiti sebanyak 30 ekor kerbau di Kampung Banggol Katong, Serada, Kuala Terengganu.
“Bedah siasat ke atas ternakan yang mati telah dijalankan oleh JPV Terengganu dan semua sampel telah dihantar ke makmal bagi tujuan pengesahan penyakit.

“Susulan daripada itu, notis arahan kuarantin mengikut Seksyen 18 Akta Binatang 1953 telah dikeluarkan dan diserahkan kepada penternak pada 13 September lalu,” tambah kenyataan itu.
Katanya, pemberian ubat antibiotik pada ternakan yang bergejala juga telah dilakukan sebagai langkah tindakan kawalan dan pencegahan.
Difahamkan JPV Terengganu turut memberikan khidmat nasihat kepada penternak mengenai kepentingan program pemvaksinan penyakit HS bagi tujuan pencegahan penyakit tersebut.
Terdahulu, Kosmo! melaporkan kematian 36 ekor kerbau milik Muhammad Syukor Khamis atau lebih dikenali sebagai ‘Mowgli Malaysia’ sejak Rabu lalu, disebabkan penyakit HS. – K! ONLINE


18 pekebun durian dipanggil bantu siasatan
Oleh AHMAD SHAHERMAN SHAMSURI

15 September 2020, 10:14 pm
KUALA LUMPUR – Suruhanjaya Pencegahan Rasuah Malaysia (SPRM) hanya memanggil dan merakam percakapan 18 pekebun berkaitan isu pencerobohan tanah kerajaan negeri yang dijadikan ladang durian haram di Raub, Pahang.
SPRM dalam satu kenyataan yang dimuat naik di laman Twitter berkata, seramai 12 individu lain turut hadir, namun kesemuanya tidak berkaitan dengan siasatan kes berkenaan.
Menurutnya, dakwaan sesetengah pihak yang mengatakan suruhanjaya itu telah memanggil dan merakam percakapan antara 30 hingga 50 pekebun adalah tidak benar sama sekali.
“Ingin dijelaskan bahawa penafian yang dibuat oleh Ketua Pesuruhjaya SPRM, Datuk Seri Azam Baki berhubung isu tersebut adalah merujuk kepada jumlah pekebun yang dipanggil untuk membantu siasatan.
“SPRM menjalankan siasatan berdasarkan undang-undang yang diperuntukkan yang mana tindakan adalah bebas tanpa desakan daripada mana-mana pihak bagi mendapatkan keterangan mengenai isu penerokaan tanah ini yang telah berlarutan sehingga kini,”katanya di sini hari ini.
Jelas kenyataan itu, setakat ini tiada tangkapan dibuat dan SPRM akan terus memanggil pihak berkaitan untuk membantu siasatan berhubung isu ini dari semasa ke semasa.

“SPRM juga berharap semua pihak yang terlibat dalam isu berkenaan agar tidak membuat spekulasi berhubung isu tersebut dan memberi ruang kepada suruhanjaya ini untuk menjalankan siasatan,”ujar mereka.
Pada 1 Ogos lalu, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di tanah kerajaan negeri. -K! ONLINE


Aksi Kedah, Sabah dipinda tarikh serta venue
Oleh MUHAMAD ARDIE PUTRA SUHAIMI

15 September 2020, 8:27 pm
LIGA Bola Sepak Malaysia (MFL) mengumumkan pindaan jadual perlawanan Liga Super di antara Kedah menentang Sabah yang sepatutnya diadakan pada 19 September ini ke 21 September depan.
Ketua Pegawai Eksekutif MFL, Dato’ Ab Ghani Hassan mengesahkan bahawa pihaknya menerima permohonan daripada pasukan Kedah berhubung pindaan tarikh dan venue tersebut.
Katanya, Stadium Darul Aman, Alor Setar terletak di dalam Daerah Kota Setar yang telah diisytihar untuk pelaksanaan Perintah Kawalan Pergerakan Diperketatkan (PKPD) yang berkuat kuasa pada 11 September hingga 25 September 2020.
“Dimaklumkan bahawa MFL telah menerima permohonan rasmi dari pasukan Kedah mengenai permohonan pindaan tarikh dan venue bagi perlawanan tersebut kerana Stadium Darul Aman, Alor Setar terletak di dalam daerah Kota Setar yang telah diisytihar untuk pelaksanaan PKPD.
“Oleh demikian, pihak MFL telah memutuskan untuk meminda tarikh dan venue bagi perlawanan tersebut di mana tarikh 19 September 2020 dan venue di Stadium Darul Aman, Alor Setar telah dipinda ke tarikh 21 September 2020 dan venue di Stadium Bolasepak Kuala Lumpur, Cheras selepas mendapat persetujuan bersama daripada kedua-dua pasukan.
“Pindaan perlawanan tersebut juga dipinda setelah mengambil kira segala aspek seperti penyiar rasmi, komersial MFL serta pihak media.

“Pindaan ini tidak melibatkan perlawanan-perlawanan lain seperti yang telah dijadualkan di mana jadual perlawanan Liga Super Malaysia 2020 telah dikemaskini,” katanya dalam satu kenyataan hari ini.


Wanita pecah amanah tiru tandatangan pengarah syarikat dijel empat tahun
Oleh NUZULSHAM SHAMSUDDIN

15 September 2020, 8:43 pm
KUALA LUMPUR – Perbuatan seorang bekas pereka grafik wanita yang pecah amanah lebih RM50,000 dengan meniru tandatangan pengarah syarikat, memakan diri apabila dia dihukum penjara empat tahun di Mahkamah Majistret di sini hari ini.
Hukuman itu dijatuhkan terhadap tertuduh Syazana Saiful Bahari, 33, selepas wanita itu mengaku bersalah terhadap 12 pertuduhan yang disabitkan ke atasnya di hadapan tiga mahkamah berasingan.
Di hadapan Majistret Aina Azahra Arifin dan Majistret Mohamad Fared Abdul Latif, wanita itu dikenakan hukuman penjara setahun dua bulan bagi setiap enam pertuduhan.
Sementara di hadapan Majistret Fardiana Haryanti Razali, tertuduh dihukum penjara empat tahun atas tiga lagi pertuduhan dan setahun dua bulan bagi tiga lagi kesalahan sama.
Kesemua hukuman itu diperintah berjalan secara serentak.
Mengikut pertama hingga ke-12, tertuduh diamanahkan dengan suatu harta iaitu wang berjumlah RM57,100 milik syarikat CIPS Creation Sdn. Bhd. tetapi telah menggunakannya untuk kegunaan sendiri.

Kesalahan itu dilakukan antara 12 September 2018 hingga 1 April 2019, mengikut Seksyen 408 Kanun Keseksaan.
Hukuman bagi seksyen itu memperuntukkan penjara maksimum 14 tahun dan dengan sebat dan hendaklah juga dikenakan denda.
Dalam prosiding itu Syazana yang tidak diwakili peguam manakala pendakwaan yang dikendalikan oleh Timbalan Pendakwa Raya, llya Syaheedah Mohd Razif, Nur Fatin Mohamad Farid dan Pegawai Pendakwa, Nom Phot Prackdit.-K! ONLINE


Doktor palsu berkhidmat di 16 hospital, cuma lulus darjah lima
Oleh KOSMO!

15 September 2020, 8:23 pm
NEW DELHI, India – Status seorang doktor palsu yang berkhidmat di 16 buah hospital swasta di India hanya terbongkar selepas empat tahun dia menjadi pegawai perubatan, lapor odditycentral.com.
Menurut pegawai polis di  Rachakonda dalam  negeri Telangana, doktor palsu tersebut, Veeragandham Teja hanya belajar setakat darjah lima dan tidak pernah mendapat  pendidikan lanjut dalam bidang perubatan.
“Dia (Teja) sangat pintar dan mampu memperdaya sesiapa sahaja untuk percaya bahawa dia ialah  seorang doktor.
“Pada usia 23 tahun,  Teja telah berkhidmat di 16 buah hospital swasta, memimpin kem perubatan dan menjadi sukarelawan ketika pandemik koronavirus,” kata pegawai polis tersebut.
Status lelaki itu bagaimanapun terbongkar selepas isteri keduanya membuat laporan polis kerana mendakwa didera secara mental dan fizikal oleh Teja.
Selepas melakukan siasatan, polis mendapati  Teja telah memalsukan ijazah bidang perubatan dan beberapa sijil kedoktoran miliknya selain pernah mengikuti kelas perubatan asas untuk mengelak daripada statusnya diketahui.

Bagaimanapun sepanjang bergelar doktor palsu, Teja dilaporkan tidak pernah mendatangkan  masalah kepada pihak atasan dan dikenali sebagai seorang doktor yang berdedikasi. -Agensi


Pelajar dibenar ke luar negara sambung, daftar pengajian
Oleh NOR IDAYU BOSRO

15 September 2020, 8:15 pm
PUTRAJAYA – Pelajar yang perlu ke luar negara bagi menyambung pengajian termasuk mendaftar sebagai pelajar baharu dibenarkan berbuat demikian tanpa perlu memohon kelulusan Jabatan Imigresen.
Menteri Kanan Keselamatan, Datuk Seri Ismail Sabri Yaakob berkata, mereka hanya perlu mengemukakan bukti seperti kad pelajar dan surat tawaran.
“Ibu bapa yang mahu menghantar dan menemani anak-anak mereka ke luar negara dibenarkan namun terhad kepada dua orang sahaja.
“Hanya dua orang pengiring dibenarkan, tidak boleh bawa keluarga macam dahulu,” katanya pada sidang akhbar di sini semalam.
Ismail Sabri berkata, pelajar dan pengiring yang pulang ke Malaysia pula perlu menjalani kuarantin wajib selama 14 hari.-K! ONLINE


BHPetrol pelawa usahawan buka stesen minyak di Kelantan
Oleh MUHAMMAD AYMAN GHAFFA

15 September 2020, 9:07 pm
KOTA BHARU – Boustead Petroleum Marketing Sdn. Bhd. yang mengoperasikan stesen minyak BHPetrol, menawarkan peluang perniagaan berpotensi bagi mana-mana syarikat atau orang persendirian untuk membuka stesen minyak jenama tersebut di negeri ini.
Pengerusinya, Leftenan Jeneral (B) Datuk Khairuddin Mat Yusof berkata, usaha ini bertepatan sebagai satu langkah proaktif syarikat itu untuk melebarkan jenama dan perniagaan BHPetrol di Kelantan.
Menurut beliau, BHPetrol yang bernaung di bawah Lembaga Tabung Angkatan Tentera (LTAT) itu kini berusaha untuk mengukuh kedudukan perniagaannya selepas berjaya membuka 16 buah rangkaian stesen minyak di negeri ini.

“Sekiranya ada usahawan yang memiliki modal dan tanah sekurang-kurangnya 0.4 hektar, mereka boleh mengemukakan kertas kerja kepada kami.
“Kami akan beri bantuan perniagaan kepada syarikat atau individu yang berminat.
“Saya lihat, Kelantan mempunyai potensi besar untuk membangunkan stesen minyak kerana banyak lokasi yang strategik di negeri ini,” katanya.

Beliau berkata demikian ketika ditemui Kosmo! selepas majlis perasmian stesen minyak BHPetrol Bandar Baru Tunjung di sini baru-baru ini.
Turut hadir Timbalan Menteri Besar Kelantan, Datuk Mohd. Amar Abdullah serta Pengerusi Jawatankuasa Pembangunan Insan, Pendidikan, Pengajian Tinggi, Sains dan Teknologi negeri, Datuk Dr. Mohamed Fadzli Hassan.
Pembukaan BHPetrol yang diusahakan oleh Akademi Yayasan Islam Kelantan (YIK) itu merupakan rangkaian stesen minyak yang ke-16 di Kelantan.

Stesen tersebut terletak dalam lokasi strategik di Lebuh Raya Pasir Mas-Salor, selain berupaya membantu menjana pendapatan kepada kerajaan negeri serta menawarkan peluang pekerjaan kepada komuniti setempat.
Mengulas lanjut, Khairuddin berharap sebuah stesen minyak BHPetrol dapat dibuka di sekitar laluan Gua Musang – Kuala Krai.
Katanya, beliau melihat potensi kawasan tersebut berupaya untuk menarik pelanggan berikutan ia merupakan laluan utama masuk ke negeri ini.
“Tiada stesen mintak BHPetrol di sekitar Gua Musang. Jika kami membuka stesen di daerah tersebut, orang ramai boleh singgah apabila sampai di Kuala Krai.
“Justeru, saya berharap ada pihak dan usahawan berminat untuk membuka perniagaan stesen minyak BHPetrol di kawasan itu. Saya yakin, projek stesen minyak itu akan menjadi satu pelaburan yang berbaloi,” katanya.


12 wira negara terima penghargaan daripada Sultan Nazrin
Oleh KOSMO!

15 September 2020, 8:21 pm
Oleh ASLIZA MUSA
IPOH – Seramai 12 wira negara menerima penghargaan yang disampaikan Sultan Perak, Sultan Nazrin Muizzuddin Shah pada Majlis Jamuan Teh dan Penyampaian Hadiah sempena Sambutan Hari Kebangsaan 2020 peringkat negeri di sini hari ini.
Penghargaan berupa plak dan wang tunai itu diberikan kepada lima anggota Angkatan Tentera Malaysia (ATM), lima anggota Polis Diraja Malaysia (PDRM) dan dua anggota Jabatan Bomba dan Penyelamat Malaysia (JBPM) atas jasa dan bakti sepanjang perkhidmatan mereka.
Keberangkatan baginda di majlis sambutan yang diadakan di Hotel Casua[email protected] itu diiringi Raja Permaisuri Perak, Tuanku Zara Salim.
Berangkat sama, Raja Muda Perak, Raja Jaafar Raja Muda Musa; Raja Puan Besar Perak, Raja Nazhatul Shima Almarhum Sultan Idris Shah; Raja Di Hilir Perak, Raja Iskandar Dzulkarnain Almarhum Sultan Idris Shah dan Raja Puan Muda Perak, Tunku Soraya Almarhum Sultan Abdul Halim.
Hadir sama, Menteri Besar, Datuk Seri Ahmad Faizal Azumu dan isteri, Datin Seri Dr. Nomee Ashikin Mohammed Radzi serta beberapa ahli mesyuarat kerajaan negeri.

Pada majlis sama, baginda turut berkenan menyampaikan hadiah sempena Hari Kebangsaan 2020 melibatkan Pertandingan Sayembara Puisi Hari Kebangsaan Negeri Perak bagi kategori Sekolah Rendah, Sekolah Menengah dan Terbuka.
Turut disampaikan juga, hadiah Pertandingan Video Pendek Hari Kebangsaan Negeri Perak 2020.
Sultan Nazrin turut berkenan menyampaikan hadiah kepada pemenang Pertandingan Keceriaan Bulan Kebangsaan negeri membabitkan enam kategori iaitu Pihak Berkuasa Tempatan (PBT), kampung dan taman perumahan, bangunan kerajaan dan wasta, individu, pintu gerbang dan sekolah.
Kesemua pemenang diberikan hadiah berupa wang tunai dan plak penghargaan.
Dalam majlis itu juga, baginda turut menyampaikan Anugerah Pengiktirafan Khas Petugas Barisan Hadapan Covid-19 kepada enam agensi terpilih.
Penerima tersebut ialah Pengarah Jabatan Kesihatan Negeri, Datuk Dr Ding Lay Ming mewakili Jabatan Kesihatan Perak; Timbalan Ketua Polis Perak, Datuk Goh Boon Keng mewakili PDRM; Panglima 2 Briged, Brigedier Jeneral Malek Razak Sulaiman mewakili ATM; Pengarah Bomba Negeri, Azmi Osman mewakili JBPM; Pengarah Angkatan Pertahanan Awam Malaysia (APM) Perak; Kolonel (PA) Noor Azam Kamal mewakili APM dan Pengarah Jabatan Sukarelawan Malaysia (Rela) Perak, Kamarul Idzham Kamal mewakili Rela.-K! ONLINE


Terus berdisplin, elak PKP dilaksanakan semula -PM
Oleh NUR HUDA MUSA

15 September 2020, 9:26 pm
KUALA LUMPUR – Rakyat Malaysia dinasihatkan agar terus berdisiplin dalam menghadapi penularan pandemik Covid-19 bagi membendung peningkatan kes secara mendadak.
Perdana Menteri, Tan Sri Muhyiddin Yassin berkata, langkah itu perlu bagi mengelakkan Perintah Kawalan Pergerakan (PKP) dilaksanakan semula.
Menurut beliau, rakyat diminta untuk terus membudayakan amalan norma-norma baharu kehidupan dalam memutuskan rantaian jangkitan Covid-19.
“Saya ingin mengingatkan kita semua akan kesan sekiranya kes Covid-19 meningkat dengan mendadak dan PKP terpaksa dilaksanakan semula. Akibatnya tentulah amat buruk kepada kehidupan kita dan ekonomi negara.
“Kita tidak boleh ke mana-mana dan tinggal di rumah sahaja seperti yang sedang dikuat kuasakan di Kota Setar, Kedah pada masa ini,” katanya dalam perutusan khas di sini hari ini.
Pada masa sama, Muhyiddin turut menasihatkan penduduk di negeri Sabah supaya lebih berhati-hati berikutan peningkatan kes-kes baharu Covid-19 amat ketara di negeri itu khususnya di daerah Tawau dan Lahad Datu.

“Dalam keadaan negeri Sabah sedang menghadapi Pilihan Raya Negeri (PRN), saya ingin mengingatkan saudara dan saudari yang berada di negeri Sabah supaya sentiasa mengamalkan norma-norma baharu kehidupan dengan lebih berdisiplin.
“Kepada petugas-petugas pilihanraya, pastikan semua aktiviti kempen dijalankan mengikut prosedur operasi standard (SOP) yang ditetapkan oleh Kementerian Kesihatan dan Majlis Keselamatan Negara,” ujarnya. – K! ONLINE


Permintaan terhadap sarung tangan meningkat
Oleh MUHAMMAD IKHWAN IDERIS

15 September 2020, 9:18 pm
KUALA LUMPUR – Pasaran dijangka berdepan dengan lebihan permintaan untuk sarung tangan pakai buang bagi tempoh sekurang-kurangnya tiga tahun akan datang.
Pengerusi Eksekutif Hartalega Holdings Bhd. (Hartalega), Kuan Kam Hon berkata, pandemik Covid-19 telah mengakibatkan pertambahan permintaan untuk sarung tangan sebanyak 120 bilion keping setahun dan jumlah tersebut tidak mudah untuk dipenuhi oleh pengeluar sedia ada serta pendatang baharu dalam tempoh setahun dua ini.
Menurut beliau, penemuan vaksin berbahaya itu juga tidak akan banyak mempengaruhi permintaan untuk sarung tangan pakai buang, disebabkan gaya hidup dan kesedaran populasi dunia telah berubah terhadap kepentingan kebersihan dan pencegahan penyakit.

“Dianggarkan pesakit Covid-19 hanya mewakili tiga peratus daripada populasi, sekiranya vaksin penyakit ini ditemui, permintaan mungkin berkurangan sekitar tiga peratus.
“Lebihan permintaan yang melampau bagi sarung tangan bukan berpunca daripada pesakit Covid-19 itu sendiri, sebaliknya kehidupan masyarakat dan prosedur operasi standard (SOP) yang berubah selain peningkatan penggunaan sarung tangan oleh industri,” katanya.
Beliau berkata demikian pada sidang akhbar selepas mesyuarat agung tahunan Hartalega di sini semalam.

Turut hadir Ketua Pegawai Eksekutif Hartalega, Kuan Mun Leong.
Kam Hon menjelaskan, industri sarung tangan pakai buang turut menyaksikan pertumbuhan permintaan secara organik sekitar lapan hingga 10 peratus setahun.
“Saya melihat pemain industri hanya dapat memenuhi peningkatan permintaan ini dalam tempoh empat tahun lagi,” katanya sambil menjelaskan, harga sarung tangan pakai buang telah meningkat tiga kali ganda berbanding sebelum tercetusnya pandemik.
Sementara itu, Mun Leong berkata, menuju ke hadapan pihaknya telah mengambil langkah untuk meningkatkan kapasiti pengeluaran daripada 38 bilion keping sarung tangan setahun buat masa ini kepada 95 bilion setahun dalam tempoh tujuh tahun akan datang.
Ini termasuk menerusi pertambahan kilang pengeluaran baharu di tanah seluas 24.5 hektar terletak bersebelahan Kompleks Pengilangan Sarung Tangan Bersepadu Generasi Akan Datang (NGC) Hartalega di Sepang dan pembangunan NGC 2.0 yang bakal siap sepenuhnya pada 2027.


Lelaki Indonesia disebat kerana jenayah seksual
Oleh KOSMO!

15 September 2020, 7:51 pm
LHOKSEUMAWE, Indonesia – Empat lelaki disebat di khalayak ramai di sebuah wilayah Indonesia hari ini di bawah undang-undang syariah selepas mereka didapati bersalah terbabit aktiviti seksual dengan remaja bawah umur.
Hukuman itu dilaksanakan di hadapan pejabat pendakwa raya wilayah Aceh Utara dengan dikawal oleh anggota-anggota polis.
Keempat -empat pesalah yang memakai jubah putih dan pelitup muka, disebat menggunakan rotan.
Dua pesalah  yang berumur 18 dan 21 tahun, masing-masing disebat 100 dan 105 kali kerana mengadakan hubungan seks dengan remaja bawah umur, manakala pesalah lebih muda itu turut dihukum penjara 10 bulan.
Seorang lagi pesalah berumur 25 tahun disebat 75 kali kerana mencabul seorang kanak-kanak, sementara lelaki keempat yang berusia 30 tahun menerima 30 sebatan kerana melakukan gangguan seksual.
Di sebalik pandemik koronavirus yang melanda Indonesia, berpuluh-puluh penduduk hadir menyaksikan hukuman tersebut sambil mengejek pesalah tersebut.

“Kerajaan Aceh Utara akan terus menguatkuasakan undang-undang syariah walaupun di peringkat kampung supaya perkara seperti ini tidak lagi berlaku di wilayah kami,” kata Timbalan Ketua Daerah, Fauzi Yusuf.
Aceh yang merupakan wilayah paling barat di Indonesia dan terletak di hujung Pulau Sumatera adalah satu-satunya rantau di negara itu yang melaksanakan hukum syarak.
Ia menguatkuasakan hukuman sebat untuk pelbagai kesalahan termasuk pelacuran, perjudian , hubungan sulit, minum arak dan gay seks. – AFP


17 usahawan Felda Bilut terima geran RM250, 000
Oleh KOSMO!

15 September 2020, 7:20 pm
Oleh MOHAMAD NAUFAL MOHAMAD IDRIS
SHAH ALAM – Seramai 17 usahawan daripada Lembaga Kemajuan Tanah Persekutuan (Felda) Bilut, Pahang mendapat geran sebanyak RM250, 000 melalui Program Keusahawanan Felda BILUT-CIMB (BiCEP).
Naib Canselor Universiti Teknologi Mara (UiTM), Prof. Emiritus Datuk Ir. Dr. Mohd Azraai Kassim berkata, program itu dijalankan bagi mengajar usahawan daripada Felda menjalankan perniagaan secara formal.
“Modul yang dibangunkan oleh pihak UiTM dalam program ini telah direka supaya sesuai digunakan oleh usahawan Felda Bilut.
“CIMB Islamic telah menawarkan diri untuk membiayai program ini melalui perlaksanaan tanggungjawab sosial korporatnya,” katanya pada sidang akhbar dalam program penyerahan geran peserta BiCEP di hotel Grand Blue Wave di sini, hari ini.
Penyampaian geran itu telah disempurnakan Ketua Pegawai Eksekutif CIMB Islamic Banking, Ahmad Shahriman Mohd Shariff.

Sementara itu, Pengarah Urusan Felda, Datuk Dr. Othman Omar memberitahu, program tersebut merupakan satu usaha baik kepada usahawan Felda bagi mendedahkan mereka dengan dunia perniagaan.
Tambah beliau, Felda sentiasa mencari jalan membantu peneroka dan anak penerokanya untuk berjaya bidang dalam perniagaan mereka.-K! ONLINE.


Lelaki ditahan tunjuk ‘anu’ kepada jiran
15 September 2020, 7:25 pm
PETALING JAYA – Padah menunjukkan kemaluan kepada jiran seorang lelaki ditahan polis dalam serbuan di Taman Dato Hormat di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, tangkapan pukul 8.30 malam itu dibuat susulan laporan seorang wanita berusia 47 tahun mendakwa suspek berkelakuan sedemikian.
“Suspek berusia 33 tahun menunjukkan kemaluannya ketika melalui rumah pengadu tersebut.
“Hasil siasatan mendapati lelaki tersebut merupakan jiran pengadu,” katanya dalam satu kenyataan hari ini.
Menurutnya lagi, suspek direman bagi membantu siasatan.
Kes di mengikut Seksyen 377D Kanun Keseksaan kerana telah melakukan perbuatan kelucahan melampau. – K! ONLINE


Sindiket Anton kaut untung RM1 juta palsukan cop tumpas
Oleh KOSMO!

15 September 2020, 7:33 pm
Oleh SUBKHI SUDARJI
PUTRAJAYA – Kegiatan pasangan suami isteri warga Indonesia yang menjalankan pemalsuan cap Imigresen hingga mengaut keuntungan hampir RM1 juta akhirnya tumpas selepas diberkas Jabatan Imigresn Malaysia (JIM), semalam.
Beroperasi hampir dua tahun di premis sewa di Sungai Way, Petaling Jaya, sindiket itu dipercayai mengenakan bayaran RM150 hingga RM250 bagi setiap urusan.
Ketua Pengarah JIM, Datuk Khairul Dzaimee Daud berkata, JIM telah membuat serbuan di dua buah premis di Sungai Way, Petaling Jaya, Selangor yang menjalankan aktiviti pemalsuan cap Imigresen.
Beliau berkata, sindiket yang didalangi lelaki berusia 38 tahun dikenali sebagai ‘Anton’ dan pasangannya berusia 32 tahun yang ditahan sepasukan pegawai Imigresen dari Bahagian Perisikan, Operasi Khas Analisa, Jabatan Imigresen Malaysia, Putrajaya, kira-kira pukul 7.45 malam.
“Hasil serbuan di premis pertama, pasukan operasi telah menemui 39 naskah pasport Indonesia, 12 naskah SPLP (Surat Perjalanan Laksana Pasport) Indonesia.

“Kedua-dua suspek adalah warganegara Indonesia dan dipercayai adalah dalang utama pemalsuan cap Imigresen sejak lebih dua tahun.
“’Sindiket Anton’ adalah rangkaian kepada ‘Sindiket Damrah atau Wak Jam’ yang telah ditumpaskan sebelum ini oleh Bahagian Perisikan, Operasi Khas & Analisa,” katanya pada sidang akhbar di sini hari ini.
Khairul Dzaimee berkata, hasil siasatan awal ke atas ‘Anton’ telah membawa kepada serbuan di premis kedua dan pasukan operasi telah menemui pelbagai bentuk ‘rubber-stamp’ yang digunakan untuk membuat cap palsu Imigresen.
“Antara cap getah yang digunakan adalah untuk membuat cap keluar KLIA dan Stulang Laut, cap masuk KLIA, Stulang Laut, Tanjung Kupang dan Pelabuhan Melaka,” jelasnya.
Khairul Dzaimee berkata, modus operandi Sindiket Anton adalah dengan menyasarkan warganegara Indonesia yang memiliki pasport telah tinggal lebih masa di Malaysia dan ingin pulang ke Indonesia tanpa berhadapan tindakan oleh JIM.
“Mereka dipercayai mengenakan bayaran bagi setiap cap palsu Imigresen antara RM150 hingga RM250,” katanya.-K! ONLINE


Kementerian siasat dakwaan pesawat AS menyamar pesawat Malaysia
15 September 2020, 6:57 pm
KUALA LUMPUR- Kementerian Pertahanan sedang menyiasat dakwaan pesawat pengintip Amerika Syarikat (AS) yang menyamar sebagai pesawat awam Malaysia ketika meronda di Laut China Selatan.
Menteri Pertahanan, Datuk Seri Ismail Sabri Yaakob berkata, pihak kementerian masih belum mempunyai dapatan mengenai dakwaan itu.
“Banyak perkara yang timbul di media sosial sebenarnya perlu disiasat dahulu.
“Setakat ini kementerian tidak mempunyai apa-apa pengesahan mengenai dakwaan itu,” katanya pada sidang akhbar majlis santai petang bersama penggiat seni sempena Kempen Tabung Pahlawan di sini hari ini.
Hadir sama Panglima Angkatan Tentera, Jeneral Tan Seri Affendi Buang. Terdahulu, beliau memakaikan pin kepada penggiat-penggiat seni yang terlibat dalam majlis itu.
Ismail Sabri mengulas mengenai dakwaan sebuah pesawat pengintip RC-135W milik Tentera Udara AS yang didakwa menggunakan kod palsu sebagai pesawat komersial Malaysia untuk mengelirukan China.

Berdasarkan laporan SCS Probing Initiative, kejadian dilaporkan berlaku pada 8 September lalu ketika pesawat melakukan penerbangan antara Hainan dan kepulauan Paracel.
Tambah beliau, polis dan Suruhanjaya Komunikasi dan Multimedia Malaysia (SKMM) akan menyiasat dakwaan mengenai syarikat berkaitan tentera China mengumpul data 1,400 rakyat Malaysia seperti yang dilaporkan Australian Broadcasting Corporation (ABC) semalam.
ABC mendakwa syarikat Zhenhua Data yang mempunyai hubungan dengan rangkaian pengintipan dan ketenteraan China mengutip dan mengumpul data 2.4 juta orang termasuk rakyat Australia, AS, Malaysia, India, Indonesia, Kanada, Britain dan Papua New Guinea. -K! ONLINE


Van keselamatan bawa duit RM50,000 langgar tiang lampu
Oleh KOSMO!

15 September 2020, 7:46 pm
Oleh MASTURAH SURADI
KOTA TINGGI – Sebuah van keselamatan membawa wang berjumlah kira-kira RM50,000 terbabas selepas melanggar tiang lampu dalam kemalangan berlaku di Jalan Johor Bahru- Mersing menghala ke Bukit Samsu petang tadi.
Kejadian kira-kira pukul 2 petang itu menyebabkan pemandunya serta seorang penumpang tersepit manakala seorang lagi penumpang mengalami cedera ringan.
Komander Operasi Balai Bomba Penyelamat Kota Tinggi, Pegawai Bomba Kanan II Mohd. Rafi Mohd. Nor berkata, seramai 10 anggota dengan dua buah jentera dikejarkan ke lokasi kejadian.
“Pasukan operasi mengeluarkan mangsa yang tersepit dengan menggunakan peralatan khas sebelum mangsa yang cedera diserahkan kepada pihak perubatan untuk tindakan selanjutnya.
“Semasa kejadian, van tersebut dalam perjalanan ke Mersing bagi menghantar wang. Dalam van tersebut ada sejumlah wang dianggarkan kira-kira RM50,000,”katanya dalam satu kenyataan di sini hari ini.

Jelasnya, terdapat seorang penumpang hadapan yang selamat telah membuka pintu van di bahagian belakang dan terus menghubungi pihak pengurusan dan menjaga wang tersebut sehingga pihak pengurusan sampai.
Dalam pada itu, Ketua Polis Daerah Kota Tinggi, Superintendan Hussin Zamora berkata, van tersebut dipercayai telah memasuki laluan bertentangan sebelum bergesel dengan tepi sebuah lori.
Katanya, ekoran itu menyebabkan van terbabas ke kiri jalan dan terlanggar sebatang tiang sokongan TNB sebelum masuk ke dalam semak.
“Siasatan mendapati kemalangan dipercayai berlaku apabila van yang dipandu hilang kawalan sebelum memasuki laluan bertentangan lalu bergesel dengan sebuah lori sebelum terbabas.
“Akibat kemalangan itu, pemandu lori tidak mengalami sebarang kecederaan manakala pemandu dan dua penumpang van yang mengalami cedera dibawa ke Hospital Kota Tinggi (HKT) untuk rawatan lanjut,”katanya.-K! ONLINE.


Enam sekolah di Sabah ditutup ekoran banjir
Oleh KOSMO!

15 September 2020, 8:11 pm
Oleh Ivan Amirul
KOTA KINABALU – Sebanyak enam sekolah membabitkan tiga daerah ditutup akibat banjir berikutan hujan lebat yang melanda kebanyakan daerah di Sabah sejak semalam.
Antara sekolah terjejas adalah Sekolah Rendah (SK) Babagon Toki, Inanam, SK Tampasak, SK Kaiduan, SK Pekan Kinarut dan Sekolah Jenis Kebangsaan Cina (SJKC) Kin Kiau Kinarut, Papar dan SK Pintas, Beaufort.
Pengarah Jabatan Pelajaran Sabah, Dr Mistirine Radin berkata, SK Pintas yang menempatkan seramai 174 murid dan 16 guru terpaksa ditutup untuk operasi hari ini.
Mistirine berkata, sekolah yang turut menempatkan lapan murid pra sekolah itu ditutup ekoran kawasan serta laluan sekolah dinaiki air.
“SK Babagon Toki di Inanam, juga ditutup kerana berlaku tanah runtuh di laluan sekolah sehingga tidak dapat dilalui.

“Sekolah ini menempatkan 102 murid termasuklah 17 murid pra sekolah selain 14 guru,” katanya menerusi kenyataan akhbar hari ini.
Mistrine berkata, empat lagi sekolah di Papar juga ditutup disebabkan kawasan serta laluan sekolah dinaiki air.
“Mereka yang terjejas di semua empat sekolah ini adalah seramai 174 guru serta 2, 551 murid dan 124 murid pra sekolah.
“Ini menjadikan jumlah keseluruhan yang terjejas adalah seramai 2,796 murid, 204 guru dan 149 murid pra sekolah,” katanya.
Dalam pada itu, Jabatan Bomba dan Penyelamat Malaysia (JBPM) Sabah melalui Pusat Gerakan Operasi memaklumkan pihaknya belum menerima sebarang laporan atau aduan berkaitan banjir kilat yang melanda beberapa kawasan sekitar ibu negeri dan beberapa daerah berhampiran.
“Bagaimanapun, bomba sentiasa melaksanakan pemantauan dari semasa ke semasa khususnya di kawasan sering dinaiki banjir,” katanya.
Sementara itu, Jabatan Meteorologi Malaysia (MetMalaysia) turut mengeluarkan amaran cuaca waspada dengan hujan lebat dijangka berlaku di beberapa tempat di Sarawak dan Sabah.
Sabah dijangka mengalami hujan lebat di beberapa kawasan termasuk pedalaman Kuala Penyu dan Beaufort, Pantai Barat (Papar, Putatan, Penampang, Kota Kinabalu, Tuaran dan Kota Belud) serta Kudat dan Labuan sehingga Rabu ini.-K! ONLINE


Mangsa buli siber buat laporan polis
Oleh MOHD SHARKAWI LONDING

15 September 2020, 7:40 pm
JOHOR BAHRU – Seorang Pesuruhjaya Sumpah bukan sahaja mengalami kemurungan, malah mengalami gangguan emosi akibat menjadi mangsa buli di media sosial yang menghina bentuk fizikal (body shaming) oleh personaliti media sosial, bulan lalu.
Suharnizan Md. Sidek, 37, berkata, cacian dan makian yang didakwa dilakukan personaliti terlibat iaitu Noorazira Pissal menerusi Facebook secara langsung telah menyentuh rupa fizikalnya.
“Malah wanita itu juga memaparkan beberapa gambar saya dan anak-anak tanpa kebenaran di Facebook Live yang ditonton oleh ramai pengikutnya sekali gus memberi kesan mendalam kepada kami.
“Walaupun perkara itu terjadi hampir sebulan, namun terdapat akaun media sosial lain yang memuat video itu semula sekali gus mencetuskan suasana tidak selesa kepada kami sekeluarga sehingga kini,” katanya.
Terdahulu, Suharnizan dengan ditemani peguamnya, Mohd. Rasheed Hassan membuat laporan polis di Ibu Pejabat Polis Daerah (IPD) Johor Bahru Selatan berhubung perbuatan wanita itu.
Dalam pada itu, Suharnizan berkata, kejadian itu berlaku selepas dia meninggalkan satu komen ketika wanita berkenaan melakukan Facebook Live pada pukul 10 pagi, 18 Ogos lalu.

Katanya lagi, tanpa disedari Noorazira telah membalas komen itu secara langsung di akaun Facebook milik personaliti berkenaan yang berbaur ‘body shaming’.
“Oleh itu, saya telah mendapatkan nasihat peguam untuk meminta untuk membuat tuntutan sivil kepada Noorazira,” katanya.
Dalam pada itu, Mohd. Rasheed berkata, pihaknya telah menghantar notis tuntutan sivil kepada personaliti terlibat pada hari ini.
Beliau berkata, antara tuntutan itu adalah Noorazira diminta untuk meminta maaf secara terbuka dan membayar kos pampasan serta ganti rugi dalam tempoh 14 hari.
“Jika dia gagal berbuat demikian, kita akan membawa kes ini untuk tindakan saman di mahkamah,” katanya.-K! ONLINE.


Kempen Beli Barangan Malaysia dapat sambutan
Oleh NUR HUDA MUSA

15 September 2020, 7:09 pm
KUALA LUMPUR – Hampir 90 peratus pengguna menyambut baik pelaksanaan Kempen Beli Barangan Malaysia (KBBM) yang dipromosikan menerusi pelancaran Program Kembara Pengguna, Program Jualan Malaysia (PJM) 2020.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, program itu dianjurkan bagi merangsang peningkatan pembelian barangan peruncitan tempatan di sekitar Kuala Lumpur.
“Pasca Covid-19 menyaksikan rata-rata pengguna mula keluar berbelanja sekaligus merancakkan kempen yang turut melibatkan 25 pusat membeli-belah di seluruh negara.
“Selain itu, kempen ini juga diadakan dalam usaha untuk mempromosikan barangan tempatan yang dikeluarkan oleh Perusahaan Kecil dan Sederhana (PKS) supaya dapat menembusi pasaran yang lebih besar,” katanya ketika sidang akhbar selepas merasmikan program tersebut di Sunway Putra Mall di sini hari ini.
Rosol berkata, sehingga kini terdapat lebih daripada 300 PKS di seluruh negara yang terlibat dalam kempen tersebut.-K! ONLINE


KKM sedia jalankan saringan besar-besaran
Oleh KOSMO!

15 September 2020, 7:53 pm
Oleh SITI A’ISYAH SUKAIMI
PUTRAJAYA – Kementerian Kesihatan bersedia menjalankan ujian saringan Covid-19 secara besar-besaran di Sabah membabitkan daerah Tawau, Lahad Datu dan Kunak dalam masa terdekat.
Ketua Pengarah Kesihatan, Tan Sri Dr. Noor Hisham Abdullah berkata, dianggarkan seramai 20,000 individu akan terlibat dalam saringan tersebut.
Beliau berkata, selepas pihak berkuasa dapat mengetatkan kawalan sempadan, Kementerian Kesihatan akan menjalankan saringan dalam komuniti dan kita menyasarkan di Tawau, Lahad Datu serta Kunak.
“Pada masa sama, kita juga akan mengenal pasti kawasan tertentu contohnya, kampung dan lokaliti.
“Sekiranya di lokaliti tersebut mempunyai kes positif Covid-19 yang tinggi, kita akan mengambil tindakan seperti pelaksanaan Perintah Kawalan Pergerakan Diperketatkan,” katanya pada sidang akhbar di sini hari ini.

Mengulas lanjut, Noor Hisham berkata, daerah Tawau, Lahad Datu dan Kunak disahkan kes sporadik dan Kementerian Kesihatan masih mempergiatkan pengesanan kepada mereka yang terdedah kepada kes positif.
Berhubung dua pusat kuarantin berisiko rendah di Sabah, beliau berkata, ia akan beroperasi dalam masa terdekat untuk mereka yang tidak bergejala dan bergejala ringan.
Sementara itu, berhubung perkembangan nilai R Naught (Rt) penularan Covid-19 dalam negara, Noor Hisham berkata, ia kekal melebihi 1.0.
“Nilai terkini pada 13 September adalah 1.58 dan jika diteliti nilai Rt bagi Sabah pada 8 September, amat tinggi iaitu pada nilai 3.72.
“Ini adalah lebih tinggi berbanding nilai Rt bagi negeri Kedah pada tarikh yang sama iaitu 2.63,” katanya. -K! ONLINE


Seramai 132 ditahan ingkar PKPP semalam
Oleh KOSMO!

15 September 2020, 5:27 pm
Oleh MOHD. HUSNI MOHD. NOOR
PUTRAJAYA – Seramai 132 individu ditahan polis semalam atas kesalahan ingkar arahan Perintah Kawalan Pergerakan Pemulihan (PKPP) semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 14 individu direman manakala, 118 individu dikenakan kompaun.
Beliau berkata, antara kesalahan ingkar arahan PKPP termasuk membabitkan kehadiran orang ramai yang menyukarkan penjarakan fizikal (49 kes), gagal merekod butiran pelanggan (12),
ingkar perintah PKPD (30), gagal lunas bil kuarantin (2), private party atau ‘parti liar’ (12) dan tidak memakai pelitup muka (27).
“Pasukan pematuhan akan terus meningkatkan pemeriksaan serta mengambil tindakan ke atas pemilik premis dan orang awam yang tidak mematuhi prosedur operasi standard (SOP) PKPP yang ditetapkan.
“Kami akan meningkatkan pemeriksaan terutama bagi aktiviti parti liar dan aktiviti di pub atau kelab malam yang masih berada dalam senarai aktiviti terlarang,” katanya pada sidang akhbar hari ini.

Selain itu, katanya, seramai 46 pendatang asing tanpa izin (PATI) berjaya ditahan dalam Operasi Benteng semalam selain merampas sebuah bot dan tiga buah kenderaan darat.
“Antara kejayaan Ops Benteng semalam termasuk penahanan 21 PATI di Pantai Teluk Penawar, Johor oleh Batalion Pertama Rejimen Renjer Diraja,” katanya.
Dalam pada itu, sebanyak 14 operasi sanitasi awam dilaksanakan semalam meliputi tiga Zon Kuning dan 10 Zon Hijau di enam buah negeri iaitu Kedah (5), Sarawak (3), Pulau Pinang (2), Melaka (2), Sabah (1) dan Perak (1).
Bagi kuarantin wajib pula, Ismail berkata, seramai 29,054 individu pulang ke tanah air melalui pintu masuk sempadan antarabangsa bermula 24 Julai lalu hingga semalam.
“Daripada jumlah itu, seramai 10,414 individu sedang menjalani kuarantin wajib di 75 hotel dan lapan premis lain termasuk Institut Latihan Awam (ILA) serta Institusi Pengajian Swasta di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan.
“Manakala, 71 individu pula dibawa ke hospital untuk rawatan dan 18,569 individu telah di discaj dan dibenarkan pulang ke rumah,” katanya. -K! ONLINE


23 kes baharu Covid-19, satu lagi kluster dikesan
Oleh KOSMO!

15 September 2020, 6:13 pm
Oleh SITI A’ISYAH SUKAIMI
PUTRAJAYA – Sebanyak 23 kes Covid-19 dilaporkan hari ini termasuk daripada kluster baharu iaitu Kluster Pulau di Kunak, Sabah.
Angka kes hari ini menjadikan jumlah kes positif sebanyak 9,969 kes dengan kes aktif kebolehjangkitan Covid-19 adalah 632 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes dilaporkan hari ini, 13 kes adalah penularan tempatan di Sabah melibatkan 10 warga Malaysia dan tiga warga asing.
Menurutnya, kes indeks Kluster Pulau iaitu kes ke-9,940 adalah seorang wanita warga Malaysia berusia 68 tahun.
“Dia ditemui tidak sedarkan diri di rumah dan dibawa ke Hospital Tawau bagi rawatan serangan jantung, strok dan penyakit hati.

“Saringan Covid-19 didapati positif pada 13 September dan warga emas itu dirawat di Unit Rawatan Rapi dan memerlukan bantuan pernafasan,” katanya pada sidang akhbar di sini hari ini.
Beliau berkata, hasil saringan kontak rapat dan pengesanan kes aktif, lapan kes positif Covid-19 dikesan membabitkan ahli keluarga kes indeks.
“Sehingga hari ini sejumlah 128 individu telah disaring dalam kluster ini terdiri daripada 109 warga Malaysia dan 19 warga asing,” katanya.
Noor Hisham berkata, pertembahan kes turut membabitkan Kluster Benteng LD  dengan empat kes dilaporkan membabitkan warga asing.
Katanya, satu lagi kes penularan tempatan ialah kes saringan dari Hospital Semporna ke Hospital Tawau.
Bagi kes import pula, beliau berkata, 10 kes dilaporkan dari negara Filipina, Hungary, Turki, Qatar, Bangladesh, Nigeria dan Maghribi membabitkan lima warga Malaysia dan lima warga asing. -K! ONLINE


Anak tengok televisyen hujung minggu sahaja – Hanis Zalikha
Oleh NUR EMIRA SAIZALI

15 September 2020, 6:10 pm
KUALA LUMPUR – Pelakon dan usahawan, Hanis Zalikha mendedahkan dia membenarkan anak-anaknya menonton televisyen hanya pada hujung minggu.
Perkara tersebut dikongsi oleh isteri kepada pelakon aksi, Hairul Azreen menerusi soal jawab bersama pengikutnya dalam Instagram Story miliknya.
Menurut Hanis, 30, anak-anaknya hanya dibenarkan menonton televisyen pada hari Sabtu dan Ahad serta mempunyai tempoh yang telah ditetapkan.
“Budak-budak ini hanya dapat menonton televisyen pada hari Sabtu dan Ahad.
“Pukul 6 petang, televisyen sudah ditutup,” katanya.
HANIS bersama anak-anaknya, Yusuf dan Alisa.
Menjawab pertanyaan pengikutnya sama ada anak-anaknya tidak bosan kerana tidak menonton televisyen.

Jelas pemilik jenama Cakenis itu, anak kecil tidak mudah berasa bosan jika dibandingkan dengan emosi orang dewasa.
“Sebenarnya anak-anak kecil sangat hebat, imaginasi mereka sangat tinggi. Mereka bukan macam kita mudah tepu dan cepat bosan.
“Kanak-kanak mampu berfikir dengan kreatif dalam suasana yang paling kosong dan dengan barang yang terhad,” jawabnya.
Terdahulu, pelakon filem Gangster Celop itu pernah mendedahkan tidak memberi anaknya menggunakan gajet ketika pada awal usia.
Hanis dan Hairul berkahwin pada 5 Jun 2015. Pasangan itu dikurniakan dua orang cahaya mata iaitu Yusuf Iskandar, 4, dan Alisa Aisyah berusia setahun. K! ONLINE


Perak mohon RM300 juta naik taraf jeti Pulau Pangkor
Oleh KOSMO!

15 September 2020, 4:34 pm
Oleh SHAMSUL KAMAL AMARUDIN
LUMUT – Kerajaan Perak memohon peruntukan RM300 juta daripada Kerajaan Persekutuan bagi menaik taraf jeti penumpang dan kargo serta menambah lokasi zon pendaratan yang turut melibatkan jeti penduduk di Pulau Pangkor.
Menteri Besar, Datuk Seri Ahmad Faizal Azumu, berkata ia bagi menampung pertambahan bilangan pelancong yang tinggi serta kemasukan barangan ke pulau itu sejak ia diisytiharkan pulau bebas cukai (PBC) sejak awal tahun ini.
Katanya, permohonan itu dikemukakan secara rasmi dalam Mesyuarat Pihak Berkuasa Pelaksanaan Koridor Utara (NCIA) ke-23 (PB23) yang dipengerusikan Perdana Menteri, Tan Sri Muhyiddin Yassin di Pulau Pangkor hari ini.
Ujarnya, sejak Januari hingga Ogos tahun ini, kemasukan pelancong ke Pulau Pangkor sudah nelebihi 500,000 orang dan pada 31 Ogos lalu, seramai 30,000 pelancong datang pada hari itu sahaja.
“Sebelum mesyuarat NCIA, saya bawa Perdana Menteri meninjau keadaan jeti penumpang di pulau ini dan beliau sedar pembesaran jeti ini amat diperlukan, tambahan pula Pangkor sudah jadi destinasi utama di Perak sejak jadi PBC.

“Setakat ini Kerajaan Persekutuan memberi maklum balas yang baik terhadap permohonan ini,” katanya pada sidang akhbar selepas menghadiri mesyuarat berkenaan di pulau tersebut.
Mesyuarat itu turut dihadiri Menteri Kewangan, Tengku Datuk Seri Zafrul Tengku Abdul Aziz; Menteri di Jabatan Perdana Menteri (Ekonomi), Datuk Seri Mustapa Mohamed; Menteri Besar Perlis, Datuk Seri Azlan Man; Menteri Besar Kedah, Muhammad Sanusi Md. Nor dan Ketua Menteri Pulau Pinang, Chow Kon Yeow.
Ahmad Faizal berkata, penambahan lokasi zon pendaratan penting untuk mempermudahkan pergerakan penduduk tempatan, pekerja, peniaga serta barangan dan bukannya bersesak dengan pelancong di jeti yang sama.
Dalam mesyuarat itu juga, beliau mengulangi permohonan kepada Kerajaan Persekutuan untuk memberi kebenaran kepada pelancong di Pulau Pangkor membeli barangan bebas cukai dalam tempoh 24 jam mereka menginap di pulau itu berbanding 48 jam ketika ini.
Katanya, alasan diberikan ialah pulau tersebut tidak terlalu besar dan pelancong boleh melawat seluruh tempat pelancongan dalam tempoh 24 jam selain bilik penginapan yang masih belum banyak.
Ahmad Faizal yakin jika tempoh itu dikurangkan, lebih ramai pelancong akan berkunjung ke pulau tersebut. – K! ONLINE


24,500 peluang kerja ditawarkan di Selangor
Oleh KOSMO!

15 September 2020, 5:39 pm
Oleh ABDUL RAZAK IDRIS
SHAH ALAM – Sebanyak 24,500 jawatan ditawarkan daripada lebih 60 buah syarikat kepada pencari kerja di Selangor.
Pengerusi Jawatankuasa Tetap Pembangunan Generasi Muda dan Sukan dan Pembangunan Modal Insan Selangor, Mohd.Khairuddin Othman berkata, tawaran itu susulan jumlah data Pertubuhan Keselamatan Sosial (Perkeso) sepanjang Perintah Kawalan Pergerakan ( PKP ) mendapati sebanyak 20,000 individu telah menjadi penganggur didaftarkan di negeri ini.
“Unjuran tahun hadapan akan berlaku pertambahan pengangguran sebanyak 4.2 peratus.
“Justeru, tahun ini kita tawarkan sebanyak 24,500 jawatan kosong pelbagai sektor terutama perindustrian dan perkhidmatan,”katanya selepas melancarkan Selangor Mega Jobfair 2020 di Bangunan Setiausaha Kerajaan Negeri ( SUK ) hari ini.
Menurut beliau, karnival kerjaya akan diadakan yang bermula di Pusat Konvesyen Shah Alam selama dua hari bermula 3 Oktober depan dengan menyasarkan 15,000 pengunjung dan menawarkan 5,000 peluang pekerjaan.-K!ONLINE


Lima termasuk pasangan kekasih ditahan disyaki edar dadah
Oleh KOSMO!

15 September 2020, 6:45 pm
Oleh NOOR HAYATI MAMAT
HULU TERENGGANU – Sekumpulan lima individu termasuk pasangan kekasih yang baru berjinak-jinak mengedar dadah sejak sebulan lalu ditahan polis di Taman Ajil Perdana, Ajil di sini, Khamis lalu.
Kedua-dua mereka yang juga berstatus janda dan duda ditahan kira-kira pukul 6 petang  bersama tiga lagi rakannya termasuk dua wanita.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, kesemua suspek yang berusia dalam lingkungan 32 hingga 43 tahun tersebut ditahan dalam serbuan dilakukan di dalam sebuah pondok di kawasan belukar berhampiran taman perumahan itu.
“Empat suspek termasuk janda anak tiga berkenaan ditahan di hadapan pondok manakala seorang lagi di belakang premis tersebut.
“Pemeriksaan berjaya menemui ketulan kristal seberat 64.3 gram dipercayai dadah jenis syabu, lapan botol mengandungi serbuk putih disyaki dadah jenis heroin dan 764 biji pil dipercayai pil kuda,” katanya pada sidang akhbar di sini hari ini.

Mohd. Adli berkata, kesemua rampasan dadah tersebut dianggarkan bernilai RM23,800 selain sitaan sebuah motosikal yang disyaki digunakan untuk mengedar dadah.
Menurut beliau, siasatan awal mendapati kumpulan itu baru berjinak-jinak dalam aktiviti pengedaran dadah dalam tempoh kurang empat minggu lalu.
“Mereka menjadikan bangsal tersebut sebagai lokasi mengedar dan melepaskan gian menghisap dadah.
“Ujian air kencing atau urin terhadap janda berusia 32 tahun bersama kekasihnya berusia 43 tahun dan tiga rakan mereka positif dadah jenis heroin dan methapitamine,” katanya.
Tambahnya, kelima-lima suspek ditahan reman sehingga Ahad ini bagi membantu siasatan mengikut Seksyen 39B Akta Dadah Berbahaya 1952. – K! ONLINE


NCIA jangka wujud lebih 160,000 peluang pekerjaan di empat negeri
Oleh KOSMO!

15 September 2020, 4:58 pm
Oleh SHAMSUL KAMAL AMARUDIN
LUMUT – Pelan Pembangunan Strategik (SDP 2021-2025) Wilayah Ekonomi Koridor Utara (NCER) dijangka mewujudkan lebih 160,000 peluang pekerjaan baharu di empat negeri terlibat dengan wilayah ekonomi itu.
Pada masa sama, diunjurkan lebih 42,000 usahawan dapat diwujudkan manakala pelaburan terkumpul dijangka berkembang kepada RM146.5 bilion dalam tempoh berkenaan.
Pihak Berkuasa Pelaksanaan Koridor Utara (NCIA) dalam kenyataannya, berkata perkara penting SDP itu ialah dijangka purata pendapatan isi rumah dan pendapatan isi rumah median B40 di NCER, masing-masing dijangka mencecah RM10,500 dan RM4,200.
Katanya, SDP itu yang menekankan pendekatan dinamik telah dibentangkan di Mesyuarat NCIA ke-23 (PB23) yang dipengerusikan oleh Perdana Menteri, Tan Sri Muhyiddin Yassin di Pulau Pangkor dekat sini hari ini.
Mesyuarat itu dihadiri oleh Menteri di Jabatan Perdana Menteri (Ekonomi), Datuk Seri Mustapa Mohamed; Menteri Kewangan, Datuk Sri Tengku Zafrul Tengku Abdul Aziz; Menteri Besar Perak, Datuk Seri Ahmad Faizal Azumu; Menteri Besar Perlis, Datuk Seri Azlan Man; Menteri Besar Kedah, Muhammad Sanusi Md Nor dan Ketua Menteri Pulau Pinang, Chow Kon Yeow.

Turut hadir ialah, Pengerusi Bersama (Industri) Kumpulan Industri Malaysia-Kerajaan untuk Teknologi Tinggi (MIGHT), Tan Sri Dr Ahmad Tajuddin Ali; Presiden dan Ketua Pegawai Eksekutif PETRONAS, Tengku Muhammad Taufik Tengku Kamadjaja Aziz dan Ketua Eksekutif NCIA, Datuk Seri Jebasingam Issace John.
NCER merangkumi negeri-negeri Kedah, Pulau Pinang, Perak dan Perlis.
Menurut kenyataan NCIA, SDP menjangkakan NCER akan menjadi ekonomi bernilai RM300 bilion menjelang tahun 2025.
Bagaimanapun, disebabkan pandemik Covid-19 yang berterusan, sasaran berkenaan telah dianjak selama dua tahun lagi.
“Namun, NCIA telah pun mencapai pelaburan direalisasi terkumpul berjumlah RM115.9 bilion sehingga Julai 2020, dan mewujudkan 140,000 peluang pekerjaan di NCER,” kata kenyataan itu.
Menurut kenyataan itu, SDP adalah rangka kerja yang mantap dan strategik yang menggabungkan situasi semasa di negeri-negeri NCER bagi menangani impak pandemik tersebut.
Ujarnya, projek strategik, pelaburan berimpak tinggi dan program modal insan telah direka untuk segera menyelesaikan keperluan semasa rakyat dan perniagaan serta industri bagi mengurangkan jurang pembangunan antara bandar dan luar bandar. – K! ONLINE


Korban wabak Nil Barat meningkat
Oleh KOSMO!

15 September 2020, 5:13 pm
MADRID, Sepanyol – Korban wabak demam Nil Barat di selatan Sepanyol meningkat kepada empat orang, kata pihak berkuasa kesihatan Andalusia kelmarin.
Seorang wanita berusia 87 tahun yang menghidap penyakit itu dan dimasukkan ke hopital di bandar Puerto Real dalam wilayah Cadiz, barat daya Sepanyol menjadi mangsa terbaharu wabak Nil Barat.
Tiga warga emas lain meninggal dunia akibat Nil Barat di wilayah Seville yang berjiran dengan Cadiz. Wabak itu bermula di Seville awal tahun ini di bandar Coria del Rio dan La Puebla del Rio.
Kedua-dua bandar itu terletak berdekatan hutan bakau Guadalquivir.
10 lagi pesakit dirawat hospital kerana menghidap penyakit itu di dua wilayah termasuk empat berada di unit rawatan rapi, demikian menurut pihak berkuasa.
Virus Nil Barat boleh mencetuskan simptom menyerupai selesema tetapi dalam kes ekstrem, ia boleh membawa kepada demam, koma dan pembengkakan tisu otak dan menyebabkan kematian.

Pertama kali ditemui di Uganda dalam tahun 1937, virus itu dibawa oleh burung dan disebarkan kepada manusia oleh nyamuk. Penyakit tersebut berlaku di Afrika, Asia, Eropah dan Australia.
Dalam pada itu, kerajaan wilayah Andalusia melakukan semburan racun serangga untuk membunuh nyamuk di beberapa kawasan paya bakau bagi merendahkan risiko jangkitan virus Nil Barat.
Kerajaan juga menggesa orang ramai memasang skrin nyamuk di kediaman masing-masing dan tidur dalam kelambu. – AFP


Empat kedai Aceh diarah tutup
Oleh KOSMO!

15 September 2020, 5:15 pm
Oleh ABDUL RAZAK IDRIS
SHAH ALAM – Majlis Bandaraya Shah Alam (MBSA) mengarahkan empat kedai runcit yang dikendalikan warga Aceh ditutup serta-merta dalam operasi bersepadu di Seksyen 32, di sini, Sabtu lalu.
Ketua Bahagian Komunikasi Korporat Dan Perhubungan Awam MBSA, Shahrin Ahmad berkata,  semasa operasi dilakukan kesemua pemilik premis tiada di lokasi kejadian.
Katanya, turut dirampas adalah beberapa tong gas memasak dan minuman berkarbonat.
“Sebanyak sembilan kompaun telah dikeluarkan masing-masing empat kompaun dibawah Undang-Undang Kecil Pelesenan Tred, Perniagaan dan Perindustrian (MBSA) 2007.
“Selebihnya, empat mengikut Undang-Undang Kecil Establisyemen Makanan (MBSA) 2007 Peruntukan 3 (1) dan satu dibawah Akta 171 Seksyen 109,” katanya dalam kenyataan di sini hari ini. -K!ONLINE


1,042 notis dikeluarkan dalam Ops Khas Lebih Muatan
Oleh KOSMO!

15 September 2020, 6:22 pm
Oleh BAHRUDDIN HATTA
MACHANG – Jabatan Pengangkutan Jalan (JPJ) Negeri Kelantan telah mengeluarkan 1,042 notis bagi pelbagai kesalahan lalu lintas sepanjang Ops Khas Lebih Muatan yang bermula pada minggu lalu dan berakhir hari ini.
Ketua Pengarah JPJ Negeri Kelantan, Hanif Yusabra Yusuf berkata, operasi yang bermula pada 7 September itu menyasarkan pemeriksaan terhadap kenderaan perdagangan khususnya lori Tipper Dumper yang membawa barangan melebihi muatan dihadkan.
Katanya, seramai 61 anggota terlibat dalam operasi kali ini yang terdiri daripada pegawai dan anggota dari pejabat JPJ Negeri, cawangan dan Stesen Penguatkuasaan Negeri.
Menurut beliau, sebanyak 1, 009 buah kenderaan perdagangan dan 1, 319 buah kenderaan persendirian telah diperiksa dalam operasi kali ini.
“Kita berjaya mengesan sebanyak 850 kesalahan dengan 121 kesalahan lebih muatan, muatan bahaya sebanyak 56 dan lain-lain kesalahan sebanyak 491.

“Kesemua kesalahan itu melibatkan sebanyak 623 buah kenderaan,” katanya pada sidang akhbar di Stesen Penguatkuasa JPJ Labok di sini hari ini.
Dalam perkembangan lain, beliau berkata, kutipan hasil sebanyak RM 561,623 telah berjaya dikutip sejak Diskaun Pengurangan Kompaun diperkenalkan bermula 1 Ogos baru-baru ini.
“Tempoh Diskaun Pengurangan Kompaun itu sepatutnya berakhir 30 Ogos, namun telah dilanjutkan sehingga hujung September ini” katanya.-K! ONLINE


Kerajaan Johor tetap bayar elaun ketua kampung
Oleh MOHD SHARKAWI LONDING

15 September 2020, 4:01 pm
JOHOR BAHRU – Kerajaan negeri akan meneruskan bayaran elaun 667 ketua kampung lantikan Pakatan Harapan (PH) yang tertangguh sejak bulan lalu sehingga kontrak mereka tamat Disember ini.
Pengerusi Jawatankuasa Pertanian, Industri Asas Tani dan Kemajuan Luar Bandar Johor, Datuk Samsolbari Jamali berkata, kerajaan negeri tidak pernah bercadang menghentikan bayaran elaun berkenaan walaupun kerajaan Persekutuan menerusi Kementerian Pembangunan Luar Bandar (KPLB) sudah menamatkan bayaran yang sebelum ini turut dibuat mereka.
Katanya, KPLB mengeluarkan dua surat penamatan bayaran elaun RM500 yang dibayar kerajaan Persekutuan kepada 667 ketua kampung lantikan PH pada Mac diikuti Julai lalu.
“Kerajaan Johor tidak pernah bercadang untuk menamatkan bayaran elaun RM400 seramai 667 ketua kampung yang masih berkhidmat.
“Apa yang berlaku adalah salah faham berikutan ada sebahagian ketua kampung lewat menerima bayaran elaun mereka namun ada yang sudah dibayar.
“Bahagian Kewangan Johor juga mengakui bayaran elaun masih dibuat seperti biasa mengikut kontrak lantikan dengan ketua kampung yang masih belum menerima elain mereka akan dibayar dalam masa terdekat, ” katanya ketika dihubungi.

Kosmo! pada Ahad lalu melaporkan Pengerusi Gabungan Persatuan Ketua-Ketua Negeri Johor (GPKKJ), Leftenan Kolonel (B) Ismail Suarno, dilaporkan mendakwa seramai 667 ketua kampung negeri ini yang dilantik kerajaan PH, mendakwa mereka dianiaya apabila elaun mereka tidak dibayar sejak bulan lalu, sedangkan kontrak mereka hanya tamat akhir Disember ini. – K! ONLINE.


12,885 penduduk Kota Setar disaring
Oleh NORLIDA AKMAR IDROS

15 September 2020, 4:19 pm
ALOR SETAR – Jabatan Kesihatan Negeri (JKN) Kedah telah melakukan saringan Covid-19 ke atas seramai 12,885 penduduk yang berada di bawah Perintah Kawalan Pergerakan Diperketatkan (PKPD) Secara Pentadbiran Kota Setar sejak Jumaat lalu hingga semalam.
Pengarah Kesihatan Negeri Kedah, Dr. Mohd. Fikri Ujang berkata, saringan dilakukan kepada penduduk yang merupakan kontak rapat kepada kes positif.
“Selain itu, mereka yang berisiko tinggi untuk dijangkiti serta bergejala turut disaring supaya pengesanan awal boleh dibuat bagi membendung penularan wabak dengan lebih berkesan,” katanya dalam satu kenyataan di sini hari ini.
Kata beliau, proses saringan kes diteruskan dan dianggarkan antara 15,000 ribu hingga 20,000 penduduk di daerah ini akan disaring sepanjang tempoh PKPD Kota Setar iaitu bermula Jumaat lalu hingga 25 September ini.
“Keputusan saringan akan diketahui dalam tempoh tiga hari atau 72 jam yang mana individu didapati positif akan dihubungi Bilik Gerakan Pejabat Kesihatan Daerah Kota Setar untuk dibawa ke Hospital Sultanah Bahiyah bagi mendapakan rawatan.
“Sementara individu yang tidak dihubungi selepas 72 jam, diminta untuk terus mengamalkan norma baharu disarankan,” ujarnya.

Tambahnya, JKN mendapati kebanyakan kes jangkitan Covid-19 adalah berpunca daripada masyarakat yang alpa mengenai amalan norma baharu tersebut.
“Justeru JKN Kedah ingin menasihatkan orang ramai agar melaksanakan tanggungjawab sosial masing-masing dalam memerangi penularan wabak ini di negeri ini dengan kekal patuh kepada prosedur operasi standard ditetapkan,” katanya.-K! ONLINE


Syabu RM23.4 juta ditinggal dalam pacuan empat roda
Oleh MUHAMMAD AYMAN GHAFFA

15 September 2020, 4:09 pm
TUMPAT – Polis berjaya menemui dadah jenis syabu bernilai RM23.4 juta selepas mengejar sebuah kenderaan pacuan empat roda sejauh 10 kilometer sebelum ia ditinggalkan di Kampung Cherang Melintang di sini Sabtu lalu.
Ketua Polis Kelantan, Deputi Komisioner Shafien Mamat berkata, dadah seberat 584 kilogram itu ditemui berada di ruang simpanan barangan dan tempat duduk belakang kenderaan pacuan empat roda jenis Mitsubisihi itu.
Katanya, sebelum aksi mengejar itu, anggota Agensi Kawalan Sempadan Malaysia (Aksem) melihat kenderaan itu berada dalam keadaan mencurigakan di sekitar kampung Teluk Jering pada pukul 6.15 petang sewaktu sedang mengadakan rutin rondaan.
Beliau berkata, susulan daripada itu, anggota Aksem bertindak mengejar kenderaan,namun terdapat sebuah lagi kereta jenis Proton Satria dipercayai tonto yang mengekori dan menghalang laluan kenderaan pihak berkuasa.
“Anggota Aksem terpaksa melepaskan satu tembakan amaran ke udara agar kedua-dua kenderaan itu berhenti. Bagaimanapun, mereka telah menyelinap masuk ke dalam kawasan hutan di Kampung Teluk Jering sebelum jejak mereka hilang selepas 10 kilometer melarikan diri.
“Kereta peronda polis (MPV) telah membuat rondaan di kawasan itu sebelum menemui kenderaan itu tersadai tanpa pemandu di dalam kawasan semak selepas mendapat maklumat daripada orang awam,” katanya pada sidang akhbar di Ibu Pejabat Polis (IPD) Tumpat di sini hari ini.

Menurut Shafien, berdasarkan siasatan, polis tidak menolak kemungkinan kesemua dadah jenis syabu itu diseludup dari negara jiran untuk diedarkan di pasaran tempatan.
Katanya, pemeriksaan terhadap kenderaan pacuan empat roda itu juga mendapati pemiliknya berasal dari Perak.
“Kita juga tidak menolak kemungkinan dadah ini mempunyai hubung kait dengan sindiket yang ditahan dalam rampasan dadah bernilai RM42 juta baru-baru ini, namun siasatan lanjut sedang dijalankan.
“Dengan kejayaan rampasan dadah ini, ia menunjukkan keberkesanan pihak berkuasa negara ini dalam menangani kes-kes penyeludupan dadah di kawasan sempadan,” katanya.
Tambah Shafien, polis kini sedang menjejak pengedar dadah yang terlibat dalam kes itu dan berharap ada maklumat orang awam yang boleh membantu siasatan kes.
Kes disiasat mengikut Seksyen 39B Akta Dadah Berbahaya 1952 dan Seksyen 186 Kanun Keseksaan kerana menghalang tugas penjawat awam. – K! ONLINE


77 PATI cuba masuk negara ditahan
Oleh MOHD YUNUS YAKKUB

15 September 2020, 3:13 pm
KLANG – Cubaan 77 pendatang asing tanpa izin ( PATI) Indonesia termasuk tekong menyusup masuk negara ini secara haram gagal selepas dicekup dalam Op Benteng Laut Unit Tindakhas di perairan Pulau Ketam, kelmarin.
Dalam kejadian pukul 7.10 malam itu, kesemua yang ditahan berusia setahun hingga 58 tahun.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal mendapati kesemua mereka dalam perjalanan ke perairan daerah ini daripada Tanjung Balai, Indonesia.
“Hasil pemeriksaan terhadap tongkang itu mendapati terdapat 77 PATI termasuk seorang tekong.
“Mereka melibatkan 53 lelaki, perempuan (18) dan dua orang kanak-kanak,” katanya dalam kenyataan di sini semalam.
Jelas beliau, siasatan lanjut masih dijalankan bagi mengetahui jumlah perlu dibayar bagi seorang PATI serta kegiatan sindiket penyeludupan migran itu.

Kes disiasat mengikut Seksyen 26A Akta Antipemerdagangan Orang dan Penyeludupan Migran (ATIPSOM) 2007. – K! ONLINE


Petugas kempen PRN Sabah diminta patuhi SOP Covid-19
Oleh KOSMO!

15 September 2020, 4:23 pm
Oleh MOHD. HUSNI MOHD. NOOR
PUTRAJAYA – Petugas parti yang terbabit dengan kempen Pilihan Raya Negeri (PRN) Sabah diingatkan supaya mematuhi segala prosedur operasi standard (SOP) ditetapkan khususnya di Tawau dan Lahad Datu.
Menteri Kanan Keselamatan, Datuk Seri Ismail Sabri Yaakob berkata, beliau memahami sukar untuk petugas parti untuk melakukan kawalan fizikal namun, SOP perlu dipatuhi khususnya di kawasan yang sesak.
“Kepada petugas parti, jangan ambil ringan dan pastikan amal kawalan kendiri terutama di kawasan yang kritikal.
“Kami juga akan menggerakkan pasukan pematuhan memantau pergerakan petugas parti sepanjang kempen pilihan raya berkenaan dengan lebih aktif lagi,” katanya pada sidang akhbar hari ini.
Katanya, setakat ini, kawalan biasa seperti sekatan jalan raya dan pemantauan sudah digerakkan namun, ia akan ditingkatkan bagi kawasan kritikal seperti Lahad Datu dan Tawau. – K! ONLINE


Tiada pelaksanaan PKPD Secara Pentadbiran di Tawau dan Lahad Datu
Oleh KOSMO!

15 September 2020, 4:21 pm
Oleh MOHD. HUSNI MOHD. NOOR
PUTRAJAYA – Kerajaan memutuskan tidak melaksanakan Perintah Kawalan Pergerakan Diperketatkan (PKPD) di Tawau dan Lahad Datu buat masa ini biarpun lebih 400 kes positif Covid-19 direkodkan di dua kawasan itu sehingga semalam.
Menteri Kanan Keselamatan, Datuk Seri Ismail Sabri Yaakob berkata, Kementerian Kesihatan Malaysia (KKM) akan sentiasa memantau rapi situasi Covid-19 di dua lokasi berkenaan.
Beliau berkata, berdasarkan polisi ditetapkan sebelum ini, PKPD hanya akan dilaksanakan mengikut lokaliti dan kawasan yang dikenal pasti berlaku peningkatan kes positif Covid-19.
“Bagaimanapun, saringan akan tetap diteruskan oleh KKM secara bersasar yang akan membabitkan seramai 25,000 individu di Tawau dan 13,000 individu di Lahad Datu.
“KKM juga sudah mengenal pasti lokasi yang terlibat dengan Kluster Benteng dan Kluster Laut dan saringan akan dilakukan di tujuh lokasi di Mukim Sri Tanjung, Mukim Wallace Bay (satu lokasi) dan Mukim Merotai (enam lokasi),” katanya pada sidang akhbar di sini hari ini.

Ismail Sabri berkata, Majlis Keselamatan Negara (MKN) dan KKM juga telah mengenal pasti pusat-pusat kuarantin yang akan digunakan sama seperti Pusat Kuarantin dan Rawatan Covid-19 Berisiko Rendah di MAEPS, Serdang.
Menurutnya, ia membabitkan satu blok di Penjara Tawau dan satu dewan masyarakat di Lahad Datu sudah dikenal pasti sebagai pusat kuarantin berisiko rendah. – K! ONLINE


UniSZA hasil buku adab kanak-kanak guna teknologi AR
Oleh MOHD AZLI ADLAN

15 September 2020, 4:16 pm
KUALA NERUS – Universiti Sultan Zainai Abidin (UniSZA) menghasilkan buku My Shakhsiyyah AR yang disasar untuk mendidik golongan muda tentang adab dan akhlak secara interaktif.
Ketua Projek, Dr. Mohd. Hasrul Shuhari berkata, buku yang dihasilkan dengan kerjasama Pusat Pengurusan Penyelidikan dan Inovasi Universiti Malaysia Terengganu (UMT) tersebut dilengkapi dengan teknologi Realiti Terimbuh (AR).
Beliau berkata, pengisian kandungan buku tersebut disesuaikan dengan karakter empat tokoh Islam terkenal iaitu Imam Al Ghazali, Imam Syafie, Ibu Sina dan Sultan Muhammad Al-Fateh yang memiliki adab dan akhlak terpuji.
“Teknologi AR membolehkan pembaca mengimbas setiap muka surat di dalam buku tersebut untuk melihat video, permainan interaktif, audio doa dan bacaan al-Quran serta kamus berkaitan adab dan akhlak.
“Ia akan dipaparkan secara automatik pada skrin telefon pintar masing-masing setelah imbasan dilakukan,” katanya ketika ditemui Kosmo! di sini hari ini.
Mohd. Hasrul berkata, pemainan interaktif yang diinspirasi daripada Super Mario itu boleh dimainkan dalam tiga bahasa iaitu Bahasa Melayu, Inggeris dan Arab.

Tambah beliau, kamus yang boleh diakses menerusi aplikasi AR berkenaan juga dilengkapi dengan teknologi pengesanan suara.
“Buku My Shakhsiyyah AR yang siap sepenuhnya Julai tahun lalu ini telah memenangi 10 anugerah termasuk Emas dalam pertandingan inovasi di seluruh negara termasuk terbaharu pada Mac lalu.
“Buku ini telah dipasarkan sebagai pengenalan di platform dagangan digital, Shopee dengan harga promosi RM40 senaskhah pada dua hari lalu dan sambutannya amat di luar jangkaan,” katanya.
Mohd. Hasrul berkata, berikutan sambutan hebat itu, pihak dengan kerjasama beberapa syarikat pencetakan bercadang untuk memasarkannya pada skala lebih besar pada masa terdekat.
Beliau berkata, pihaknya turut menerima tempahan buku kanak-kanak itu daripada beberapa sekolah rendah Islam, maahad tahfiz dan pusat bimbingan al-Quran di seluruh negara. – K! ONLINE